amanoisuno/poet huggingface dataset:
題枕流軒詩四首  其三 張擴
坐有談玄墨客卿，家無銅臭孔方兄。夢餘更聽滄浪水，洗盡微塵見太清。
題枕流軒詩四首  其四 張擴
詩老詩如冰雪味，後來和者得分甘。從今客耳亦清凈，只合高吟當劇談。
舫齋 張擴
曾得操舟三昩功，浮家不借一帆風。鱸魚如雪酒如玉，宛在五湖春水中。
與客争棋客有所負坐人以目無解圍者客怒甚而去作詩戱之 張擴
不論别墅自心降，風急西南勢轉忙。那辨旁呼白鸚鵡，坐看豪奪紫羅囊。
用文之韻賦巖桂  其一 張擴
葉底倒懸香作團，鵝黄新染色初乾。晚秋風露易摇落，合屬幽人仔細看。
用文之韻賦巖桂  其二 張擴
昔年曾賦道邊花，歲月侵尋鬢已華。衰病不堪無好語，却憑三嗅作詩誇。
次韻允中大夫兄秉燭看海棠 張擴
從公燭下看花枝，直到海棠花睡時。恰似玉人春枕穩，温風吹酒上凝脂。
次韻謝李簿送白牡丹 張擴
擎玉花頭取次妍，鞓紅從此不論錢。如何未入明皇夢，已醉高吟李謫仙。
清香 張擴
北苑珍膏玉不如，清香入體世間無。若將龍麝污天質，終恐薰蕕臭味殊。
宣城乳梨味珍或謂性寒飬生所忌輙勸疏之予因爲作詩歎其不遇 張擴
開花曾作雪繽紛，花去還供飣座珍。誰向醫門書下考，便防蒸食墮癡人。
次韻子温惠雙井茶二首  其一 張擴
雙井昆仍分不疏，渴中曾起病相如。策勲未有涪翁語，浪說繙經到石渠。
次韻子温惠雙井茶二首  其二 張擴
不減建溪官焙香，匏樽汲水自煎湯。未應重爲粗官屈，定自詩情合得嘗。
觀茶 張擴
鎮西不入未爲屈，坐上臞仙眼如漆。平生陸羽彊著語，不叙建溪誰第一。
均茶 張擴
密雲驚散阿香雷，坐客分嘗雪一杯。可是陳平長割肉，全勝管仲自分財。
羅茶 張擴
新剪鵝溪樣如月，中有瓊糜落飛屑。何年解后紫霞仙，肘後親傳餐玉訣。
碾茶 張擴
何意蒼龍解碎身，豈知幻相等微塵。莫言椎鈍如幽冀，碎璧相如竟負秦。
水簾谷 張擴
洞中宫闕玉層層，山瀑供簾似織成。素額長垂雲爲掃，瓊鈎欲掛月還生。
拂雲橋 張擴
誰重淇園百世孫，青青枝葉暗連雲。能詩外監亦清苦，結屋鄰橋配此君。
汲泉 張擴
古寺僧囊見水經，未貪飲菊學長生。櫂船且向南零汲，欲試高人識鑒精。
澹竹 張擴
誰解香根一種寒，試嘗炎帝作朝餐。余生倘遇袢襟渴，一任清涼露肺肝。
漫成三絕句  其一 張擴
蝸涎行窗篆詰屈，荷葉瀉露珠淋浪。朝來危坐笏拄頰，亂雲横山如許長。
漫成三絕句  其二 張擴
銀盃厭世已仙去，春草催詩尋夢來。日暮砧聲擣衣急，夜涼月色挽船回。
漫成三絕句  其三 張擴
三館贅疣終罷廢，叢祠甲乙例推遷。斗升似綫當復續，冠带如讎莫近前。
戲成二毫筆絕句 張擴
包羞曾借虎皮蒙，筆陣仍推兔作鋒。未用吹毛强分别，即今同受管城封。
送均父作江守 張擴
平時衮衮向諸公，投老猶推作郡公。未覺朝廷疏汲黯，極知州郡要文翁。
山礬花 張擴
秋風刻縠先黄染，七里尋香不辭遠。荒溪日暮下牛羊，滿路幽香誰掛眼。世間草木久紛然，妖紅嫚綠徒爭先。何當伴君過一世，細看四面秋香骨懸。
詩一首 張擴
范侯渥漥種，出水已權奇。失身肉馬羣，俯首枯豆萁。
次韻曾大卿用東坡先生韻賦蠟梅 張擴
湘潭有客善種花，曉移根墢來君家。天公着意爲刻蠟，幻出新苞亦尤物。至遊老僊舊相知，少年惜花多賦詩。而今更挽金蕉葉，與花一處成三絕。夜闌寶帳攢遠山，釵頭餘蒼薰醉眠。明朝紅紫麾不去，妖艷妨人覓佳句。始信清臞自可人，此語囑誰當囑君。請爲百花作檀越，得意不妨時擊鉢。
再次前韻 張擴
梅花聲名降百花，蠟梅後出亦世家。真香不多護以蠟，玄官風流無長物。瀛洲閣老聖得知，不解藏鋒屢作詩。君不見大蘇曾賦黄千葉，歲晚無膠續絃絕。君今頗陋飯顆山，枕上冥搜那得眠。想應不妨花歸去，開處韓郎有新句。淺黄官樣苦撩人，此事從來合付君。我亦評花太僭越，不問吞針與囓鉢。
蠟梅近出或謂藥中一種不結子非梅類戲作數語爲解嘲云 張擴
梅花孤高少輩行，蠟梅晚出輒爭長。素粧落額豈不好，淺黄拂殺更官樣。檀心半迎寒日吐，暗香坐待初月上。春風不是苦靳惜，未辦開花大如掌。君不見桃李開花到結果，削梗鑽核終奇禍。蠟梅沾蠟如幻成，渠要調羹身後名。
博古堂 張擴
古人嗜書書不足，家貧無錢就市讀。今人收書書填屋，紅牙垂籤手未觸。別駕平生師古人，傳癖書淫九經簏。盧仝撐腸五千卷，鄴侯插架三萬軸。河東安世工補亡，伏日郝隆便曬腹。少時場屋學有餘，行輩見推行秘書。援毫急趁蠶食葉，袖手冷窺獺祭魚。十年未持紫荷橐，校讎合在天祿閣。投身簿領聊爾耳，飽看五車誇濩落。近者聞說新堂成，芭蕉急雨作秋聲。請君掃榻近燈火，莫歌長檠歌短檠。
舟行江陰道中 張擴
雨後侵篙一尺渾，敗蒲衰柳亂填門。夢聞斷角送餘嚮，起看新潮到舊痕。處處魚鹽成市井，家家罾笱長兒孫。更傳下詔寬民力，斗米三錢何足論。
擬寒山寺  其一 釋懷深
我愛寒山子，身貧心自如。吟詩無韻度，燒火有工夫。弊垢衣慵洗，鬅鬙髪懶梳。相逢但長嘯，肉眼豈知渠。
擬寒山寺  其二 釋懷深
拾得詩清苦，風騷道自存。看雲欹怪石，步月出松門。識取心中佛，休磨鏡上痕。時時多漏泄，塵世少知恩。
擬寒山寺  其三 釋懷深
寒山三百編，言淡而有味。論心無隱情，警世多逆耳。下士聞之嗔，上土讀之喜。翻笑老閭丘，對面如千里。
擬寒山寺  其四 釋懷深
吾詩少風騷，急欲治人病。譬如萬靈丸，服者無不應。良藥多苦口，忠言須逆聽。勸君勉強服，生死殊不定。
擬寒山寺  其五 釋懷深
佛以真實口，說法無虛謬。人天常誦持，龍神知護祐。施食放生命，決定報長壽。過酒與僧尼，後世必無手。
擬寒山寺  其六 釋懷深
在家聞見熟，意謂合食肉。一蟻不忍殺，何況烹六畜。願君青眼開，試將黄卷讀。要聞知見香，熏汝腥羶腹。
擬寒山寺  其七 釋懷深
世上多殺生，遂有刀兵劫。負命殺汝身，欠財焚汝宅。離散汝妻子，曾破他巢穴。影響各相似，洗耳聽佛說。
擬寒山寺  其八 釋懷深
偶然家計富，享用便過度。豬厭思食羊，魚厭思食兔。朝昏但醉飽，錐刀圖積聚。不畋鶉在宎，此理早須悟。
擬寒山寺  其九 釋懷深
何曾食萬錢，顔子飲一瓢。賢者心念道，愚人志在庖。賢愚趣不同，何啻雲泥遙。豢養恐非福，可信如昭昭。
擬寒山寺  其一○ 釋懷深
世間一等人，諂事諸神鬼。殺命欲邀福，皇天無此理。種棘不生禾，身曲影難直。孔子有箴誡，可信如金石。
擬寒山寺  其一一 釋懷深
人生平爲福，有餘返爲害。莊周燭理明，可作貪者戒。富漢喜食肉，貧家多吃菜。吃菜比食肉，且無身後債。
擬寒山寺  其一二 釋懷深
漁者不能獵，獵者不能漁。貴人錢爲網，水陸皆可圖。畜生肉嘗遍，諸佛心轉疏。黄泉途路滑，失脚恐難扶。
擬寒山寺  其一三 釋懷深
富人聚族多，外匯肉論秤買。腥羶衆口分，罪業一身載。既失慈悲心，恣情爲殺害。忽然死到來，去還畜生債。
擬寒山寺  其一四 釋懷深
祝壽作生日，親朋互相慶。未燒一爐香，且殺百個命。奴僕各醉飽，歌舞亂觀聽。如此望長年，爲汝慚諸聖。
擬寒山寺  其一五 釋懷深
日食半斤肉，十年百秤。且限六十年，不知幾個命。肉塊高如山，業坑深似井。前路黑漫漫，勸君宜猛省。
擬寒山寺  其一六 釋懷深
有酒方開顔，無肉不舉筯。顛倒自戕賊，擬將血肉補。棄卻囊中金，反收路傍土。不見富貴家，未死神先去。
擬寒山寺  其一七 釋懷深
人生稍富足，著意營口腹。買魚尋鱖魚，買肉要羊肉。諦觀異類身，無非親眷屬。一些當舉筯時，仁人宜自燭。
擬寒山寺  其一八 釋懷深
忽聞賊殺人，吞聲眉已皺。不知杯中羹，甘肥自何有。汝身既怕死，物命亦愛壽。彼此莫相殺，且要無身後。
擬寒山寺  其一九 釋懷深
忍人喜啖膾，砧几膏血灑。想見魚痛時，正似人遭剮。咀嚼稱珍奇，惻隱略無也。影響恐非遙，不在九泉下。
擬寒山寺  其二○ 釋懷深
肉食未必珍，蔬食未必惡。若知妄想根，始笑舌頭錯。此身喻行厠，臭穢相勾絡。打破飯袋子，光明常陰速。
擬寒山寺  其二一 釋懷深
買肉須要肥，買魚須要活。買酒須要美，買田須要闊。買婢須要峭，買奴須要黠。若教買香燒，一毛不肯拔。
擬寒山寺  其二二 釋懷深
美食意生貪，粗食心起怒。喃喃嗜飽滿，殊不知來處。人生一飯間，貪嗔癡悉具。智者善思惟，莫爲餔啜悮。
擬寒山寺  其二三 釋懷深
人生貴無求，樂善而知足。安步以當車，晚食以當肉。藜羹傲鼎食，草茵欺繡褥。須知高明家，鬼神瞰瞞天。
擬寒山寺  其二四 釋懷深
有個聰明漢，家中五慾全。喫得肉已飽，來尋僧說禪。心口自違背，佛祖望齊肩。不知有底急，平白要瞞天。
擬寒山寺  其二五 釋懷深
冷笑富家翁，營生忙似鑽。囷裏米生生蟲，庫中錢爛貫。白日把秤稱，夜間點燈算。形骸如傀儡，莫教麻量取。
擬寒山寺  其二六 釋懷深
福輕似鴻毛，禍重如厚地。避禍而修福，百中無一二。黄雀死彈丸，錦鱗喪香餌。箴誡甚分明，願君宜早計。
擬寒山寺  其二七 釋懷深
大富長者家，具足諸煩惱。福多作業多，福少作業少。爭如貧道人，一裘一紙襖。也不怕死生，也不憂賊盜。
擬寒山寺  其二八 釋懷深
我口常喫菜，你腹常飽肉。看你肥如瓠，笑我瘦如竹。我瘦且無冤，汝肥恐非福。斯言雖逆耳，請君徐徐讀。
擬寒山寺  其二九 釋懷深
好生惡死心，人畜無差別。刀砧纔見前，愁苦不容說。鶉詩頗哀鳴，牛拜彌慘切。嗟吁人不悟，一至身殂滅。
擬寒山寺  其三○ 釋懷深
刀上有少蜜，小兒爭欲舐。花底藏毒蛇，老翁不瞥地。割舌與傷身，皆從貪愛起。世上聰明人，往往皆如是。
擬寒山寺  其三一 釋懷深
有人好臧否，信口亂比況。張三小有才，李四大無當。終日品藻人，不知是虛誑。自己一靈物，拋在糞堆上。
擬寒山寺  其三二 釋懷深
甡萍託水，流轉諸愛河。鼓激無明風，出入生死波。一念若知歇，諸魔必倒戈。急須登覺岸，勸子莫蹉跎。
擬寒山寺  其三三 釋懷深
肥魚死砧機，過在貪香餌。蚌蛤不吞鈎，亦遭人所嗜。有身則有苦，無身則無累。跳出業波瀾，始到安樂地。
擬寒山寺  其三四 釋懷深
人生貪愛重，所欲未嘗周。一飯飽足矣，萬鐘心未休。黑業埋頭做，紅裙判命求。鬢毛已侵雪，猶自不知羞。
擬寒山寺  其三五 釋懷深
一朝失一朝，一瞬老一瞬。去生漸漸遠，去死漸漸近。願君倒指數，光陰有幾寸。驀被死魔牽，前頭多悶悶。
擬寒山寺  其三六 釋懷深
黄犬被人殺，哀號告訴人。汝不辨犬語，犬必怨汝身。惡根今日種，苦果異時新。酬償恐未已，早以戒香熏。
擬寒山寺  其三七 釋懷深
黄犬見人喜，未喚先掉尾。長年護汝家，深夜不敢睡。無罪忽見烹，此理恐未是。細推犬有功，卻嘆人無義。
擬寒山寺  其三八 釋懷深
因果耳不聞，說話多差錯。畜生若不殺，世上無處着。此語乃魔語，誘人入鼎鑊。不知羊與人，互換相酬酢。
擬寒山寺  其三九 釋懷深
今生你殺羊，後世羊殺你。兩角還兩角，一尾償一尾。假使百千劫，影響無差理。見你氣崢嶸，無人敢啟齒。
擬寒山寺  其四○ 釋懷深
君看砧上魚，忍痛不能語。身雖遭斬斫，心猶念男女。人既有妻兒，魚豈無子母。若懷這個心，如何可下筯。
擬寒山寺  其四一 釋懷深
貴人惜性命，奉養欲長生。空心鹿茸酒，補氣腰子羹。湯藥不離口，卑濕豈敢行。饒君善將理，難與死魔爭。
擬寒山寺  其四二 釋懷深
人生貴無業，不貴多伎能。伎能人看好，業能災汝形。文章妙天下，氣宇吞滄溟。此身若一失，六趣且飄零。
擬寒山寺  其四三 釋懷深
豬羊養一羣，雞鵝不知數。準擬賓客來，旋殺供鋼筯。烹羊豬已驚，割雞鵝已懼。從頭吃至尾，不知何以故。
擬寒山寺  其四四 釋懷深
嗟乎崔道紀，酒狂啖龍子。天網信不漏，響應若彈指。既失黑頭相，便作黄泉鬼。憐君學仲尼，曾無子產志。
擬寒山寺  其四五 釋懷深
貧民餓欲倒，富漢米不糶。米爛化爲蟲，猶嫌價利小。價利更若高，溝壑皆餓殍。人生萌此心，鬼神暗裏笑。
擬寒山寺  其四六 釋懷深
世人無智慧，區區營口體。啜茶怕損脾，食蔬恐耗氣。二毛今半百，千金買一醉。算來黠是癡，嗟君開眼睡。
擬寒山寺  其四七 釋懷深
老翁急營生，貪饕不可化。一截已入土，百事放不下。經卷無暇看，數珠未曾把。死去見閻王，必定遭唾罵。
擬寒山寺  其四八 釋懷深
貧賤關前業，休嗟命未亨。田園不種樹，花果何由生。千沉兩條路，看你如何行。願君牢着脚，前面有深坑。
擬寒山寺  其四九 釋懷深
人生如春花，能得幾時好。朝吹與暮洗，朱顔變枯槁。花落有時生，人老不復少。萬事只令休，莫惹閑煩惱。
擬寒山寺  其五○ 釋懷深
富漢欺貧漢，南鄰瞞北鄰。斗秤有兩樣，言語無一真。大秤買他物，小斗糶與人。眼下得便宜，暗中多鬼神。
擬寒山寺  其五一 釋懷深
人生重道德，不重多金銀。金銀潤汝屋，道德光汝身。金銀生盜賊，道德息貪嗔。尋思富漢子，不如貧道人。
擬寒山寺  其五二 釋懷深
健啖衆生肉，癡心要作過。白髪五六十，紅裙七八個。歌舞中笑談，錦繡中坐臥。苦海前頭深，莫教船子破。
擬寒山寺  其五三 釋懷深
天高聽甚卑，神幽察甚厚。埋蠶蠶變尸，燒蟻蟻成漏。呵吹一氣間，冷暖各成就。惡從汝心生，還從汝心受。
擬寒山寺  其五四 釋懷深
池中養卻魚，岸上養卻鴨。瘦者喂教肥，肥者便要殺。不思身債重，只要口甘滑。臘月三十日，看你成忉怛。
擬寒山寺  其五五 釋懷深
世上聰明人，必欲聞其過。不知是業牽，卻云合恁麽。因果鏡中容，容豈非是我。陰報最分明，不論官職大。
擬寒山寺  其五六 釋懷深
口如無底谷，餔啖何時足。力未能長蔬，心且戒四肉。腥羶念有間，慈悲種漸熟。人生彈指間，少恣在明腹。
擬寒山寺  其五七 釋懷深
世人黠是癡，忘身多爲口。拚命喫河魨，忍臭餐石首。年年江浙間，藥殺十八九。自云直一死，佛亦不可救。
擬寒山寺  其五八 釋懷深
自能持不殺，隨處多放生。如人犯刑憲，墮落枷鎖坑。忽然身得脫，驚喜且悲鳴。含生皆怕死，何欲苦相烹。
擬寒山寺  其五九 釋懷深
前世殺害多，今報夭折苦。方矜面如花，已見身歸土。哭倒白頭親，怨殺朱唇婦。因果鏡中形，毫髪無差悮。
擬寒山寺  其六○ 釋懷深
人間官法中，畜生殺無罪。朝烹與暮割，恬然不知悔。世法雖不理，冤債何時已。不見遂安公，五犬逼而死。
擬寒山寺  其六一 釋懷深
前世食肉多，今報疾病苦。針艾遍支體，呻吟徹朝暮。變醫雖有術，夙業豈能去。願君祈懺摩，刳心聽佛語。
擬寒山寺  其六二 釋懷深
守口要如瓶，語言當自保。多知多是非，少出少煩惱。東平樂爲善，司馬只稱好。相逢但寒溫，萬事皆默了。
擬寒山寺  其六三 釋懷深
浮生類俳憂，但可付一笑。做人復做馬，喫飯今喫草。富貴變貧窮，醜陋卻美好。不識主人公，去來三惡道。
擬寒山寺  其六四 釋懷深
人云我聰明，識盡天下理。逐日弄精魂，長年鑽故紙。自家一個心，殊不知落地。及乎死到來，看你無巴鼻。
擬寒山寺  其六五 釋懷深
世人怕說死，說着死便諱。及期死到來，老眼先垂淚。戀妻復戀妾，見神並見鬼。不入祖師門，癡迷直到底。
擬寒山寺  其六六 釋懷深
六十休造屋，七十莫置衣。縱然得受用，能得幾多時。身心要早歇，準擬與死期。正如人遠出，預辨者便宜。
擬寒山寺  其六七 釋懷深
野鹿貪嗜草，忽中獵師箭。老鼠翻飯盆，已落狸奴便。禍從貪上起，苦自愛中現。貪愛若不生，災害自然遠。
擬寒山寺  其六八 釋懷深
道力與福力，平時似亂真。福力有盛衰，道力無富貧。人生不學道，只種輪迴因。君看天福盡，滿眼生埃塵。
擬寒山寺  其六九 釋懷深
不貪以爲寶，日用無欠少。一裘聊御寒，百味無過飽。堪嗟塵世人，經營長擾擾。衣底摩尼珠，光明都昧了。
擬寒山寺  其七○ 釋懷深
善惡生汝心，汝心宜早戢。鵝烹語告人，狗死魂猶泣。警誡甚分明，愚耳終不入。苦果一朝熟，恐君悔不及。
擬寒山寺  其七一 釋懷深
老翁死卻兒，晝夜搥胸哭。痛心徹骨髓，叫云我孤獨。何不返思量，恣啖豬羊肉。羊豈不思兒，猪亦有眷屬。
擬寒山寺  其七二 釋懷深
惡人罵善人，善人總不對。善人若還罵，彼此一智慧。不對心清涼，罵者口熱沸。正如人唾天，遷從己身墜。
擬寒山寺  其七三 釋懷深
莫憂家未富，家富鬼神惡。莫憂官未穹，官穹朝市妬。多求災禍根，知足安樂處。君看權勢家，晝夜如騎虎。
擬寒山寺  其七四 釋懷深
一日日知衰，一年年覺老。唯有貪愛心，頑然如壯少。臨行念子孫，垂死顧財寶。世間此等人，可哀不可吊。
擬寒山寺  其七五 釋懷深
衆生方寸間，貪量如海闊。保持一個身，擬作千年活。金玉已滿堂，更欲相攘奪。至死少一官，令人冷笑發。小人妬君子，百計求全毀。自己醜惡聲，不知滿人耳。譬如蜣螂蟲，輥臭爲香美。卻笑鸞與鳳，不與己爲類。
擬寒山寺  其七六 釋懷深
人身如假借，其勢豈能久。鏡中兒時面，轉眄成老醜。安得閑日月，與人鬬棋酒。不能求放心，處處隨物走。
擬寒山寺  其七七 釋懷深
人身有一疾，呻吟徹眠夢。買藥與呼醫，告佛仍設供。諸佛雖不語，愍汝顛倒重。殺羊食其心，何不念他痛。
擬寒山寺  其七八 釋懷深
世人無慈悲，恣情爲殺害。喫肉如大蟲，唯誇牙齒快。不念衆生苦，暢我個皮袋。皮袋暫時肥，須臾卻敗壞。
擬寒山寺  其七九 釋懷深
世事多不平，平者唯有死。死若更不平，貧漢何時已。朱樓高插雲，金带光照地。無常一日來，閻王誰管你。
擬寒山寺  其八○ 釋懷深
若以諍止諍，其諍轉不已。唯忍能止諍，是法中尊貴。不見老瞿曇，妙相三十二。魔軍刀劍來，只以無心對。
擬寒山寺  其八一 釋懷深
富甚足憂煩，貧甚多饑餓。要於貧富間，知足隨緣過。人生不知足，貪財是貪禍。黑暗功德天，尋常一處坐。
擬寒山寺  其八二 釋懷深
嗔火焚和氣，令人相貌惡。修羅纔現前，菩薩都走卻。養就三毒軀，恣爲五慾樂。智者善思惟，早服慈悲藥。
擬寒山寺  其八三 釋懷深
心王不自明，便被六賊擾。見色已昏迷，聞香即顛倒。功德與法財，盡底遭劫了。只因無慧力，貧窮三惡道。
擬寒山寺  其八四 釋懷深
世人皮底黠，肚裏沒頭癡。只取眼前樂，不憂身後非。眼前樂不久，身後苦多時。願君早爲計，後悔恐難追。
擬寒山寺  其八五 釋懷深
求名趨於朝，求利入於市。古今朝市間，相爭如鼎沸。不如歸山林，揩磨自心地。心地若分明，名利如唾涕。
擬寒山寺  其八六 釋懷深
人身苟無業，生死何足疑。生也不須戀，一亦不須悲。一身真逆旅，萬事皆兒嬉。請來綠巖畔，與君歌紫芝。
擬寒山寺  其八七 釋懷深
因果如影響，毫髮無差錯。啖炙僧腸穿，指熊樵臂落。獸面心有仁，人面心有惡。天地終不容，立見身消爍。
擬寒山寺  其八八 釋懷深
靜看營巢燕，銜泥日千轉。一棲貧家梁，一宿王者殿。寄託暫時間，何暇分貴賤。人生達此理，沒齒無欣怨。
擬寒山寺  其八九 釋懷深
貴人何所憂，所憂唯是老。既老何所憂，憂見無常到。逢人問方術，閉門弄丹竈。此心若不歇，至死亦顛倒。
擬寒山寺  其九○ 釋懷深
可畏是輪迴，念念無停住。纔見出頭來，又見翻然去。換面與改頭，爲男或作女。不識主人翁，來去多辛苦。
擬寒山寺  其九一 釋懷深
蠶忙貪作繭，蜂忙貪候蜜。繭成自己寒，蜜就別人食。世上憂家翁，辛苦無暫息。也似二蟲癡，於身無所得。三四小孩兒，爭拈百草嬉。懷中有梨栗，衣上汙塵泥。也似年高者，貪迷聲色時。世間無老少，總是一般癡。
擬寒山寺  其九二 釋懷深
貪嗔汝鑊湯，愚癡汝地獄。劍樹及刀山，汝心皆具足。要以智慧水，洗此無明毒。凡聖路無多，正如手翻覆。
擬寒山寺  其九三 釋懷深
譬如臨明鏡，面目各相對。好者默自欣，醜者默自愧。唯鏡兩無情，光明常一體。若人心似鏡，成佛在彈指。
擬寒山寺  其九四 釋懷深
厚葬非孝心，死者必遭辱。君看離亂時，何墓不伐斸。黄金衆賊分，白日孤鬼哭。最愛老莊周，天地爲棺木。
擬寒山寺  其九五 釋懷深
屋可蔽風雨，何苦鬬華麗。堯舜乃聖君，光宅天下被。茅茨未嘗剪，土階亦不砌。不知爾何人，鱗鱗居大第。
擬寒山寺  其九六 釋懷深
出家要省緣，省緣易入道。如何無事人，摟攬閑煩惱。奔走富貴門，莊嚴房舍好。不知被物使，區區真到老。
擬寒山寺  其九七 釋懷深
傷嗟富貴家，殺害無虛日。食羊割奶膀，烙鱉呼卒律。物有千般痛，汝無一念恤。福力忽然終，黄連猶是蜜。
擬寒山寺  其九八 釋懷深
浮生七十歲，二萬五千日。睡眠與疾病，光陰強半失。火急便回頭，寸陰誠可惜。嗟吁世人人，班白猶放逸。
擬寒山寺  其九九 釋懷深
世上貪饕漢，因財日夜煎。天公借與汝，看守七十年。譬如良田穀，春種秋方圓。不見張車子，生來便有錢。
擬寒山寺  其一○○ 釋懷深
有福莫享盡，福盡身貧窮。有勢莫使盡，勢盡冤相逢。福兮常自惜，勢兮常自恭。人生驕與侈，有始多無終。
擬寒山寺  其一○一 釋懷深
自料七十歲，可期不可期。況今五六十，形骸日漸衰。正如春暮後，青多紅少時。去住呼吸間，佛言真不欺。
擬寒山寺  其一○二 釋懷深
我者被人罵，佯聾不分說。譬如火燒空，不救自然滅。嗔火亦如是，有物遭他爇。我心等虛空，聽你翻唇舌。
擬寒山寺  其一○三 釋懷深
四大是假合，何況四大外。假者是色身，外者是財賄。可憐世上人，說與終不會。相爭一文錢，費卻多少氣。
擬寒山寺  其一○四 釋懷深
人生被愛使，奔走如奴僕。愛官被官牽，愛財被財畜。晝夜不曾閑，身心一暫足。佛云恩愛奴，斯言真可錄。
擬寒山寺  其一○五 釋懷深
世人多放逸，極力事侈靡。樂極悲哀來，福盡貧窮至。天福尚有盡，世福豈一已。人多議論乖，享得是我底。
擬寒山寺  其一○六 釋懷深
世人貪積財，受盡種種苦。求時多辛勤，守時足憂怖。散時哭休，死時戀不去。輪迴六趣中，只因爲物悮。
擬寒山寺  其一○七 釋懷深
有恩念念報，報則合天道。有冤念念解，解則無煩惱。一身類浮雲，百年同過鳥。若以冤報冤，萬劫無由了。
擬寒山寺  其一○八 釋懷深
名湯並利火，古今燒殺人。只貪炙手熱，應笑甑生塵。虎口都忘險，龍鱗不怕嗔。利名心未足，衰老已及身。
擬寒山寺  其一○九 釋懷深
可憐一等人，不善又不惡。一邊說參禪，一邊取娛樂。貴得生死間，都不受寂寞。此云癡種子，要覓揚州鶴。
擬寒山寺  其一一○ 釋懷深
人如食蘗蟲，通身總是苦。喫苦尚不休，抵死鑽頭做。古人知此味，念念求退步。樂道山林間，榮枯誰管汝。
擬寒山寺  其一一一 釋懷深
有求皆是苦，衆生須要求。因名忘性命，爲手掌起戈矛。不足無時足，知休真下休。死生呼吸至，無人替汝愁。
擬寒山寺  其一一二 釋懷深
世上聰明公，癡心自蔽蒙。步步常行有，口口只說空。既空無嗜慾，既空無窮通。因何臨財色，身心如轉蓬。
擬寒山寺  其一一三 釋懷深
衆生黠是癡，積惡望無過。譬如顛倒人，尋覓無熱火。火則決定熱，惡則必招禍。勸君慎所積，有花終結果。
擬寒山寺  其一一四 釋懷深
一念染心生，撞入胞胎去。父精與母血，妄認爲住處。種子既不凈，臭氣相薫污。業風吹出來，萬苦從頭做。
擬寒山寺  其一一五 釋懷深
出家要清閑，卻被人使喚。門徒數百家，追陪日忙亂。施利得十千，人情費七貫。彼此沒便宜，他年難打算。
擬寒山寺  其一一六 釋懷深
更有一般僧，因果殊不顧。心裏似屠沽，口中呵佛祖。心口不相應，佛祖豈容侮。投子與趙州，肯踏名利路。
擬寒山寺  其一一七 釋懷深
池中一土墩，魚日繞墩轉。人觀咫尺間，魚謂千里遠。正如躁進人，分寸變眉面。要在張三前，還落李四便。
擬寒山寺  其一一八 釋懷深
勸君莫嗜酒，嗜酒多過咎。不唯損汝福，亦乃夭汝壽。獨飲醉一夫，共飯飽十口。人生福幾何，饑貧恐在後。
擬寒山寺  其一一九 釋懷深
世間一等漢，做盡百家冤。錐刀急利祿，尺寸競田園。世上若無死，塵中應更喧。勸君衣带上，分明書此言。
擬寒山寺  其一二○ 釋懷深
僧家乃野人，何苦事迎迓。佛法變人情，真實成虛假。不見老趙州，禪床猶懶下。但願大王知，誰管都衙罵。
擬寒山寺  其一二一 釋懷深
區區求富貴，求得一何用。前遮並後擁，假合成戲弄。正如夢南柯，妄認位貌重。忽然睡眼醒，始笑乾培奉。
擬寒山寺  其一二二 釋懷深
勸汝諦觀身，此身真可惡。上下九個孔，臭穢常流注。內外四條蛇，輕躁不停住。智者善思惟，莫被皮囊悮。
擬寒山寺  其一二三 釋懷深
女色多瞞人，人惑總不見。龍麝暗薰衣，脂粉厚塗面。人呼爲牡丹，佛說是花箭。射人入骨髓，死而不知怨。
擬寒山寺  其一二四 釋懷深
人生如下棋，機巧未嘗已。劫劫只圖生，忙忙惟怕死。路頭既錯了，心眼亦虛棄。不薦這一着，對面若千里。
擬寒山寺  其一二五 釋懷深
白日鬧喧喧，夜間靜悄悄。夜夜間與白日，且道誰欠少。饑時覓飯噇，困便尋床倒。不省這個意，區區直到老。
擬寒山寺  其一二六 釋懷深
往事莫追尋，未來莫希望。見在休執着，自然心坦蕩。有心終不堪，無念以爲上。君看太虛空，何嘗有遮障。
擬寒山寺  其一二七 釋懷深
莫嫌門戶少，轉富轉心勞。夜怕奸偷至，時防風火燒。名高招謗重，財積致讒饒。外物多爲累，令人思許巢。
擬寒山寺  其一二八 釋懷深
麝爲香而死，龜以靈故焦。既爲世所用，憂患無門逃。名高謗之本，財聚禍之苗。三怨粗能免，世無孫叔敖。
擬寒山寺  其一二九 釋懷深
日暮片雲愁，邊廷戰未休。萬人齊拚命，一將獨封侯。孫武子兵法，田將軍火牛。算來成底事，總是百冤頭。
擬寒山寺  其一三○ 釋懷深
合嗔不須嗔，合喜不須喜。喜時風自吹，嗔時火自熾。風火非外來，皆從自心起。不見四禪天，三災都不至。
擬寒山寺  其一三一 釋懷深
不栽一株桑，不種一粒粟。口體每輕肥，倉庫常滿足。蓬門漏不蔽，你居大華屋。常懷知愧心，少恣無明慾。
擬寒山寺  其一三二 釋懷深
一鼠變蝙蝠，羣鼠相慶賀。飛鳴覺身輕，自喜脫貓禍。日中不見物，夜裏長忍餓。不如做鼠時，窟裏飽眠臥。
擬寒山寺  其一三三 釋懷深
貧窮難作福，富貴易造罪。有力無道心，有心無財賄。有福有道心，百中無一二。不見老瞿曇，福慧二嚴美。
擬寒山寺  其一三四 釋懷深
佛爲大醫王，留經治衆病。衆生雖讀經，展轉不相應。病是貪嗔癡，掃除愛凈盡。貪嗔癡不除，無緣了真性。
擬寒山寺  其一三五 釋懷深
貪夫如撲滿，不慮滿時禍。未盈猶可存，已滿終歸破。君看石齊奴，不義蓄財貨。喫劍爲綠珠，至死不知過。
擬寒山寺  其一三六 釋懷深
奸漢瞞淳漢，淳漢總不知。奸漢作驢子，卻被淳漢騎。當時誇好手，今日落便宜。圖他些子利，披卻畜生皮。
擬寒山寺  其一三七 釋懷深
君看轉輪王，七寶光中坐。一朝福力盡，頭上花冠破。正如箭射空，勢盡還退墮。升沉無數劫，只因迷者個。
擬寒山寺  其一三八 釋懷深
不必揚人惡，切忌伐己善。行人口似碑，好醜悉皆見。祿厚恐禍生，言深慮交淺。不如省事休，彼此無欣怨。
擬寒山寺  其一三九 釋懷深
君看草頭露，日出還消去。也似世間人，閻浮暫時住。愚人尚不知，紛爭求貴富。只應明眼人，未能笑得汝。
擬寒山寺  其一四○ 釋懷深
人生不滿百，常懷千歲憂。猶嫌金玉少，更爲子孫求。白日曉還黑，綠楊春復秋。無過富與貴，不奈水東流。
擬寒山寺  其一四一 釋懷深
入寺設僧齋，先且問客食。一味不可口，滿座皆啾唧。回顧憍陳如，鉢盂未嘗濕。恁麽說齋僧，有名而無實。
擬寒山寺  其一四二 釋懷深
辛苦置田園，歲收五千斛。死了付兒孫，兒孫享其福。忌辰飯十僧，紙錢燒一束。人生爲子孫，所得何纖粟。
擬寒山寺  其一四三 釋懷深
一年五千斛，十年計五萬。不知十年間，所作何事辦。暴殄天物多，也好自思算。福若不消磨，除君是鐵漢。
擬寒山寺  其一四四 釋懷深
人人要便宜，個個覓小利。所爭能幾何，失卻大人體。饒人福自來，瞞人禍自至。此理甚分明，尚猶不瞥地。
擬寒山寺  其一四五 釋懷深
傅大士種瓜，瓜熟人偷竊。以籃熱園中，與偷便提挈。偷兒感此情，再拜心服悅。無爭與莫爭，盡向慈門攝。
誡殺偈十首  其一 釋懷深
利刀活斫當腰斷，前脚猶能跳躑行。看著衆生如是苦，異時果報不多爭。
誡殺偈十首  其二 釋懷深
暇蟆蚾形模醜，咂矢爭蛆臭穢多。涴卻娘生清凈口，只應笑倒老維摩。
誡殺偈十首  其三 釋懷深
蜆子師螺街市食，小人咀嚼繞臺盤。近來豪貴尊榮者，嗜好成風總一般。
誡殺偈十首  其四 釋懷深
吳人信向更無加，可惜時中善願差。手掐數珠忙念佛，一邊叫喚買魚蝦。
誡殺偈十首  其五 釋懷深
聞說刀兵已皺眉，貪生畏死是人知。如何不恤他身苦，斬斫烹炮無厭時。
偈一百二十首  其一 釋懷深
不奈諸人苦再三，薄緣終是自多慚。晨猿夜鶴應相笑，特地伸頭人鬧籃。
偈一百二十首  其二 釋懷深
塵埋古鏡久偷安，匿耀潛輝度歲寒。今日光明藏不得，虛堂高掛任君看。
偈一百二十首  其三 釋懷深
摩竭當年獨掩關，銀山鐵壁莫追攀。如今大施門開也，魔佛休分聽往還。
偈一百二十首  其四 釋懷深
數間茅屋不堪憂，底事來爲粥飯頭。賴有劫初鈴子在，隨貧隨富自風流。
偈一百二十首  其五 釋懷深
年年此日是重陽，籬菊如聞去歲香。莫笑枝條太枯槁，從今別有好商量。
偈一百二十首  其六 釋懷深
門福一著，商量即錯。明眼衲僧，無繩自縛。
偈一百二十首  其七 釋懷深
資福一竅，最玄最妙。直下會得，教儞冷笑。
偈一百二十首  其八 釋懷深
有問有答周遮，無言無說話墮。直饒頑石點頭，爭似歸堂向火。
偈一百二十首  其九 釋懷深
失卻欄中白象兒，臨風笑倒老峨嵋。街頭措大無精鑒，一夜燈前賦雪詩。
偈一百二十首  其一○ 釋懷深
春風掃盡庭前雪，暖日催開枝上花。物物頭頭皆漏泄，莫教心地亂如麻。
偈一百二十首  其一一 釋懷深
衲僧不用看他燈，自有從前一盞明。壞衲蒙頭面壁坐，靈光射破鐵圍城。
偈一百二十首  其一二 釋懷深
萬劫輪回妄想在，一心纔歇死生休。佛魔是甚閑家具，撒手懸崖得自由。
偈一百二十首  其一三 釋懷深
學道做工夫，正如人鑿井。一日見泉源，平生用不盡。
偈一百二十首  其一四 釋懷深
仲春天氣喜初晴，燕語彫梁有好聲。曾得玄沙當日意，便能日午打三更。
偈一百二十首  其一五 釋懷深
漚生漚滅幾千回，只爲金剛眼不開。一日愛河波浪息，始知無去亦無來。
偈一百二十首  其一六 釋懷深
病瘳鶴骨瘦稜稜，說妙談玄總不能。賴有同行木上座，是渠強健更惺惺。
偈一百二十首  其一七 釋懷深
古人貧不及，今人富太過。唯有慈受叟，家風不恁麽。有油便點燈，有炭便向火。無油無炭時，大家黑處坐。坐得骨臀痛，長伸兩脚臥。天明起來喫粥，說甚迷逢達磨。
偈一百二十首  其一八 釋懷深
道在何曾在間然，休分城市與林泉。重來痂法棲禪處，依舊清風滿目前。
偈一百二十首  其一九 釋懷深
今朝一陽生，明日便數九。張三依舊肥，李四從來瘠。喫盡天下藥，舊病依前有。用盡自家心，笑破他人口。
偈一百二十首  其二○ 釋懷深
一夜翻空大雪，玉殿銀樓皎潔。曉來庭際無人，莫道山僧不說。
偈一百二十首  其二一 釋懷深
東風吹盡曉天雲，大地山河總變春。不用當門書大吉，個中無鬼亦無神。
偈一百二十首  其二二 釋懷深
雲門劄，資福收。一擒一縱，各有來由。昨夜春風吹樹尾，曉來紅日上雲頭。翻笑雙林傅大士，卻道橋流水不流。
偈一百二十首  其二三 釋懷深
夜來燈燭鬬熒煌，多少衆生徹曉忙。究竟不知燈是火，昧卻靈臺一點光。
偈一百二十首  其二四 釋懷深
今朝喫粥太晚，徐六街頭擔飯。只知打鼓陞堂，不覺又是喫飯。喫粥了喫飯，喫飯了喫粥。清風月下守株人，涼兔漸遙春草綠。
偈一百二十首  其二五 釋懷深
太平山下曾相見，撫掌呵呵笑臉開。莫怪嘉聲騰萬口，杖藜方自日邊來。
偈一百二十首  其二六 釋懷深
金輪御世乾坤永，玉燭調時宇宙明。桃李無言春爛熳，不知何以報昇平。
偈一百二十首  其二七 釋懷深
流注真常幾萬回，虛空無去亦無來。個中何地容生死，打破當堂明鏡統。
偈一百二十首  其二八 釋懷深
天面雁橫七八點，海門日上兩三竿。祖師心印分明在，自是時人不解看。
偈一百二十首  其二九 釋懷深
心境頓消融，方明色與空。欲識本來體，青山白雲中。
偈一百二十首  其三○ 釋懷深
心境頓消融，方明色與空。欲識本來體，海裏使風山上船。
偈一百二十首  其三一 釋懷深
四維上下白漫漫，玉殿瓊樓正好看。任是黑風吹海立，渠儂門戶不相干。
偈一百二十首  其三二 釋懷深
時人皆拜歲，山僧不賀年。孟春猶寒在，日月幾曾遷。去年今日後，今日去年年。新舊不同者，誰後復誰先。
偈一百二十首  其三三 釋懷深
時人皆拜歲，山僧也賀年。光明一點在，從聽二輪遷。順俗高叉手，和光小說禪。個中如會得，佛祖本無傳。
偈一百二十首  其三四 釋懷深
三年住此空花相，今日歸歟水月同。去住不須論彼此，人生萬事轉頭空。修習空花萬行，宴坐水月道場。降伏鏡裏魔軍，成就夢中佛事。
偈一百二十首  其三五 釋懷深
九重天上官家敕，喚起西菴瞌睡人。爲瑞爲祥人莫問，金毛師子玉麒麟。
偈一百二十首  其三六 釋懷深
？忻得計掩深關，口醭心灰一味閑。自笑行藏無料處，又隨緣業過焦山。
偈一百二十首  其三七 釋懷深
一室寥寥是何物，三賢十聖竭頭參。衲僧不會風前句，擬欲思量落二三。
偈一百二十首  其三八 釋懷深
白蘋紅蓼岸邊秋，短槳輕帆與自由。要會到這一句子，長江依舊水東流。
偈一百二十首  其三九 釋懷深
十一月二十，喚做大冬日。張三賀鄭婆，李四拜王七。早辰到夜，費盡平生力。唯有衲僧家，不打者鼓笛。鐵額崑崙兒，通身黑如漆。
偈一百二十首  其四○ 釋懷深
瞿曇學道時，菩提樹下坐。忽爾見明星，漆桶便打破。纔打破始信，從前燈是火。今人學道不悟道，義路推尋外邊討。更說從來無悟迷，大似團圝吞卻棗。
偈一百二十首  其四一 釋懷深
今日端午謝街坊，時節因緣要舉揚。莫問腕頭纏百索，且將粽子喫沙糖。
偈一百二十首  其四二 釋懷深
是柱不見柱，一句超今古。夜來石公山，有個歡喜處。
偈一百二十首  其四三 釋懷深
焦山句句是藥，祇要時人安樂。費盡巴豆砒霜，轉見七零八落。諸人步步是病，終日頭旋眼運。祇管以火救火，不解頭正尾正。
偈一百二十首  其四四 釋懷深
宗門標致久凄涼，佛鑑山頭又坐亡。昨夜燈前即屈指，不知誰解整頹綱。
偈一百二十首  其四五 釋懷深
惆悵鍾山老水牯，去住縱橫無必固。拔禊抽釘二十年，咬盡生薑呷盡醋。有時貧，有時富，誰會南山狗咬虎。紛紛衲子數如麻，不知誰解吞蓬句，聽取焦山重指注。若道鍾山有句，大似如藤倚樹。若道鍾山無句，正是沈埋佛祖。
偈一百二十首  其四六 釋懷深
江月照，松風吹，永夜清霄何所爲。若是曹溪門下客，相逢不必更揚眉。
偈一百二十首  其四七 釋懷深
扁舟何事渡江來，林底相逢笑臉開。鹽米不須重話會，要須舌上起風雷。
偈一百二十首  其四八 釋懷深
有一皆伎倆，盡是人妄想。少府打手力，笑殺韓官長。
偈一百二十首  其四九 釋懷深
佛從大悲心，流出十二部。瑯函與玉軸，遍滿河沙數。言言皆妙藥，字字超今古。譬如優曇花，百劫難遭遇。又如大明燈，能破黑暗處。又如智慧力，能斷無明樹。又如瓔珞珠，能使人豐富。茫茫塵世人，急急走如兔。不覺老到來，未嘗開眼覷。獨有花評事，信向頗堅固。命我無心人，轉此諸佛語。浮生一百年，正如草頭露。上牀鞋履別，保朝不保暮。少喫兩塊肉，多燒香一炷。羊鹿牛三車，皆行此條路。鶴態雲蹤不定居，白沙一別半年餘。焦山脚下重相見，記得當時事也無。
偈一百二十首  其五○ 釋懷深
焦山熱肺腸，有事便要了。今歲閏九月，來年春氣早。頂門三隻眼，常要光皎皎。照顧溈山水牯牛，莫教喫卻他人草。
偈一百二十首  其五一 釋懷深
焦山僻在海門邊，得到其中是夙緣。要會相逢一句子，春風依舊似當年。
偈一百二十首  其五二 釋懷深
春色無高下，春雷動地音。翻空一夜雨，滴破祖師心。
偈一百二十首  其五三 釋懷深
焦山無變豹，一味勸人休。衆生顛倒甚，撥火覓浮漚。石鞏駕弓箭，俱胝竪指頭。直下歇得去，都如椀脫丘。
偈一百二十首  其五四 釋懷深
迷時境上千般有，悟去心中一物無。若會笑聲還似哭，方知生與死同途。
偈一百二十首  其五五 釋懷深
動絃別曲，葉落知秋。隔牆見角，便知是牛。伶俐衲僧，纔眨眼商量，已落第三籌。休休，不如無事掛心頭。
偈一百二十首  其五六 釋懷深
吾有一言，絕慮忘緣。巧說不得，祇要心傳。
偈一百二十首  其五七 釋懷深
我笑禪和子，茫茫能地頭。隨人語脈轉，何日得心休。
偈一百二十首  其五八 釋懷深
滔滔生死海無涯，綠鬢朱顔未足誇。五藴山頭雲散後，不知明月落誰家。
偈一百二十首  其五九 釋懷深
不是境，亦非心，喚作佛時也陸沈。個中本自無階級，切忌無階級處尋。總不尋，過尤深，打破雲門飯袋子，方知赤土是黄金。
偈一百二十首  其六○ 釋懷深
紅杏枝頭小雨乾，東風特地作春寒。祖師門戶無遮障，祇要時人著眼看。
偈一百二十首  其六一 釋懷深
四年兩受官家敕，玉璨珠華耀海門。鼓舞堯風聊自愧，不知何以答君恩。
偈一百二十首  其六二 釋懷深
隈巖傍水養衰殘，不謂虛名落世間。到此更無迴避處，只應笑倒石公山。
偈一百二十首  其六三 釋懷深
虎穴門前曾宴坐，龍牀角畔去談禪。睹人莫苦生離思，風月從來共一天。
偈一百二十首  其六四 釋懷深
住亦隨緣去是常，山林城市兩無妨。白雲本是無心物，一任風吹入帝鄉。
偈一百二十首  其六五 釋懷深
一居丈室，家風壁立。把斷重關，有誰敢入。直饒鐵眼銅睛漢，也是門頭戶底人。
偈一百二十首  其六六 釋懷深
物物頭頭不覆藏，須彌高廣露堂堂。要知此曲無音韻，更對薰風舞一場。
偈一百二十首  其六七 釋懷深
氣息纔通不可收，一回拈起一回羞。威音王外難分雪，殃及兒孫卒未休。
偈一百二十首  其六八 釋懷深
今年兩次逢端午，不須更打劃船鼓。金剛門外笑呵呵，一夜通身汗如雨。汗如雨，不須言，犀牛扇子亦陡然。舊山多積雪，歸去是何年。
偈一百二十首  其六九 釋懷深
一切有爲法，如夢幻泡影。如露亦如電，應作如是觀。釋迦老子，只知其一，不知其二。幻化空身即法身，個中無染亦無塵。拈匙把筯如明了，掃地燒香不倩人。
偈一百二十首  其七○ 釋懷深
趙州住院二十年，折脚禪床欠一邊。灰頭土面半饑餓，苦澀家風今古傳。翻笑今人做長老，恰似官人問職田。職田多，我便去，免見鉢盂無著處。職田少，我不去，生怕沒鹽兼沒醋。禪門難得好兒孫，正眼近來如掃土。慧林首座久韜藏，箇中果熟自然香。大海釣魚拚得失，空船歸去也無妨。
偈一百二十首  其七一 釋懷深
一鉢迢迢歷數州，朱門白屋信緣求。如今繭足歸來也，自在溈山一牯牛。
偈一百二十首  其七二 釋懷深
拍手相逢笑不休，本來無證亦無修。人人盡是阿羅漢，何必天台雁蕩求。
偈一百二十首  其七三 釋懷深
長夏無別趣，調和羹一釜。滋味頗馨香，剛地成點污。口是禍之門，舌是斬身斧。陪卻三斤鐵，只因看錮鏴。
偈一百二十首  其七四 釋懷深
慧林小院子，恰似一隻船。終日行上水，須得衆人牽。出入底出入，說禪底說禪。做飯底做飯，打眠底打眠。有時甜似蜜，有時苦如連。恁麽度衆生，笑倒老金仙。若問西來意，令人肚裏煎。
偈一百二十首  其七五 釋懷深
滕王閣畔遙招手，汴水堤邊未點頭。要得錦鱗來上釣，大家撐動木蘭舟。
偈一百二十首  其七六 釋懷深
以法傳心，似衣表信。黄梅山頭，白蓮峰頂。分付曹溪路上人，一模鑄就黄金印。
偈一百二十首  其七七 釋懷深
今朝四月十五，已見炎炎酷暑。只宜搖扇飲水，豈可譚今引古。卻請九仙長老，傾些清涼法雨。衆中釘觜禪和，便好出來進步。問教口似磉盤，始信長老難做。親長老，自照顧，發機須是千鈞弩。
偈一百二十首  其七八 釋懷深
慧林投老入紅塵，俯仰三年成跺權。自笑欲歸歸未得，時時送客出都城。
偈一百二十首  其七九 釋懷深
世事悠悠，不如山丘。青松散日，碧澗長流。山雲當幕，夜月爲鈎。臥藤蘿下，塊石枕頭。饑餐混飲渾無事，自在溈山水牯牛。
偈一百二十首  其八○ 釋懷深
著黑衣，護黑柱。虎不食斑，惡傷其侶。云何獅子身中蟲，終朝返食獅子血。忍痛金毛不作聲，箇中滋味難分雪。從咬囓，願爾回光返照時，始信虛空無兩舌。
偈一百二十首  其八一 釋懷深
下初死卻爺共娘，二十餘興年割不斷。今朝打破骨董箱，請我陞堂舉公案。古靈平地起風波，瞌睡禪人不奈何。地獄天堂都莫問，大家隨例喫燠鵝。
偈一百二十首  其八二 釋懷深
佛病與祖病，衆生心上疑。情塵一念脫，消散如風吹。試問諸病源，起滅從何依。來從何所來，去向何所歸。若能直下見，苦痛無毫釐。不見維摩老，文殊問疾時。聚頭說藥方，失卻獅子兒。
偈一百二十首  其八三 釋懷深
得者長生，服之不死。神農不知名，耆婆無處討。破除佛祖病，掃蕩無明煩惱。物物頭頭不覆藏，靈光洞耀何人曉。
偈一百二十首  其八四 釋懷深
過去事如夢，了然無罅縫。要當做夢時，便作覺時用。未來事如電，有無不可見。莫將希望心，昧卻娘生面。見在事如雲，目前仿佛有。安得東南風，吹散西山口。
偈一百二十首  其八五 釋懷深
十年做長老，今年鬧吵吵。思量世間事，佛也不可曉。昨日買箇卦，卜道來年好。財帛星入門，虛耗鬼去了。知事與頭首，各著些孔竅。盛點兩甌茶，多陪一面笑。大家說些快活禪，免教拄杖生煩惱。
偈一百二十首  其八六 釋懷深
大悲時時降生，諸佛頭頭無間。者裏裂破面門，薦取通身手眼。
偈一百二十首  其八七 釋懷深
時節因緣自有由，知音千里遠相求。寒山陌上纔招手，拾得溪邊已點頭。
偈一百二十首  其八八 釋懷深
五葉花敷大地春，泥牛鞭起著精神。好將一葦堂前曲，舉向東州路上人。
偈一百二十首  其八九 釋懷深
曉來雨過地無塵，綠暗紅疏爛熳春。拄杖花開人不會，等閑昧卻本來身。
偈一百二十首  其九○ 釋懷深
春睡不知曉，覺來天已光。七條衣未著，五味粥先香。宰相雞鳴起，凡夫徹夜忙。不知禪和子，將底報君王。
偈一百二十首  其九一 釋懷深
白日人事勞攘，夜裏只了瞌睡。忘記安排說禪，且望諸人不罪。
偈一百二十首  其九二 釋懷深
千般說，萬般喻，特地令人轉不悟。西風昨夜泄天機，鬰鬰黄花香滿路。
偈一百二十首  其九三 釋懷深
欣逢誕聖時，無以報明主。唯憑一炷香，更擊三通鼓。唱起太平歌，共行向上路。只願堯天日月長，待見黄河清萬度。
偈一百二十首  其九四 釋懷深
北風如箭射庭除，冷落禪門一物無。多謝諸人相暖熱，殷勤爲我作開爐。老僧來慧林，四見書雲節。不解巧逢迎，豈敢多饒舌。瞋即聽你瞋，拙即從我拙。要透祖師關，放教心地歇。若不歇，臘月三十日，一時都敗闕。
偈一百二十首  其九五 釋懷深
十年持釣在江湖，蒻笠簑衣只自如。忽爾竿頭浮子動，等閑釣得一頭魚。
偈一百二十首  其九六 釋懷深
慧林鐵饅頭，做來年已久。不是不拈出，自是人不受。覷著齒牙寒，咬著眉頭皺。不是張鵬舉，誰人敢下口。
偈一百二十首  其九七 釋懷深
祖師妙訣，頭頭漏泄。衆生日用不知，只管強生分別。豈不見靈雲陌上桃花，趙州指出庭前柏。別別，正似紅爐一點雪。
偈一百二十首  其九八 釋懷深
夜來看上元，一覺到天曉。紙被暖如春，被底呵呵笑。
偈一百二十首  其九九 釋懷深
寒食清明都過了，野桃紅杏已凋零。多時不聽簷頭雨，特地令人憶鏡清。
偈一百二十首  其一○○ 釋懷深
十方同聚會，箇箇學無爲。此是選佛場，心空及第歸。
偈一百二十首  其一○一 釋懷深
四海五湖人，慧林同禁足。譬如學牧牛，身心要淳熟。常耕自己田，莫犯他人穀。一句若參差，九旬何面目。
偈一百二十首  其一○二 釋懷深
萬法是心光，諸緣唯性曉。衲僧恁麽會，鑽頭入荒草。
偈一百二十首  其一○三 釋懷深
身心一如，身外無餘。便恁麽會，緣木求魚。
偈一百二十首  其一○四 釋懷深
寒來共向無煙火，飯了同烹雪色茶。飽食高眠無一事，不知何以報官家。
偈一百二十首  其一○五 釋懷深
布施門開非一朝，雲山千里肯辭勞。塵中欲聽無生曲，座上先橫智慧刀。貼肉汗衫容易施，有心道者卻難消。願公福似鄱臺塔，一層高了一層高。
偈一百二十首  其一○六 釋懷深
盛暑隆寒相繼來，慧林四見地爐開。衲僧向火知方便，切忌團圝守死灰。恁麽恁麽即易，不恁麽不恁麽卻難。直教枯木再生花，任是寒灰重起焰。
偈一百二十首  其一○七 釋懷深
火焰時時轉法輪，廣長舌相耀乾坤。衲僧不會轉身句，爍破娘生舊面門。
偈一百二十首  其一○八 釋懷深
水中鹽味，色裏膠青。決定是有，不見其形。
偈一百二十首  其一○九 釋懷深
炭頭今日地爐開，澀雨慳風惱破懷。老僧向火喫酸豏，誰管檀那來不來。
偈一百二十首  其一一○ 釋懷深
皓月團團照碧天，鰲山燈火不須然。吾皇恭儉人心樂，自有嘆聲四海傳。
偈一百二十首  其一一一 釋懷深
憶昔在山日，眠雲並枕石。如今城裏居，欲去去不得。
偈一百二十首  其一一二 釋懷深
日暖旌旗壯鳳城，聖君勤儉古風清。寶刀不染匈奴血，四海從今自太平。
偈一百二十首  其一一三 釋懷深
順天門外古招提，爛熳春是光照錦溪。物物更無心外法，箇中能有幾人知。
偈一百二十首  其一一四 釋懷深
牽率歸來口懶開，婆娑重陟舊猊臺。孤雲本是無心物，又被東風拘管來。
偈一百二十首  其一一五 釋懷深
夜來春睡爛如泥，禁漏聲殘總不知。翻憶南泉好言語，如斯癡鈍也還稀。
偈一百二十首  其一一六 釋懷深
不唯禁足，亦乃禁口。不唯禁口，亦乃禁手。不唯禁手，亦乃禁心。禁心不禁口，日日嫌佛醜。禁口不禁手，累及眉頭皺。禁手不禁心，罪過轉彌深。禁足更禁口，蟻子銜椀走。禁口更禁手，垂楊生左肘。禁手更禁心，大地是黄金。要得一夏安樂，細看兩重註脚。山僧恁麽說話，大似不龜手之藥。明珠一顆價難酬，不是知音便暗投。翻笑藥山空費力，水清魚現不吞鈎。
偈一百二十首  其一一七 釋懷深
相送無言淚滿巾，溪頭黄葉正紛紛。勸君更進一盃酒，西出陽關無故人。一口吸盡西江水，不知何地著離情。
偈一百二十首  其一一八 釋懷深
六年掃灑皇家寺，一日君恩得遊還。拄杖重挑舊瓶鉢，者回信脚入青山。
前往焦山歷代尊宿真贊 珍禪師 釋懷深
末上開山師最勞，栽松種竹意何高。舟橫斷岸無人識，幾度因風弄海濤。
前往焦山歷代尊宿真贊 倫禪師 釋懷深
一著天衣無縫襖，平常話語暖如春。山蔬紙帳家風在，誰是當年聽法人。
前往焦山歷代尊宿真贊 佛印禪師 釋懷深
水翻千偈亦輕酬，一笑甌峰萬事休。今古碧桃灣底路，幾多風月屬漁舟。
前往焦山歷代尊宿真贊 深禪師 釋懷深
南山拾得劫初鈴，鄉曲誰人會此聲。撥轉海門關棙子，雲樓月殿一時成。
前往焦山歷代尊宿真贊 從禪師 釋懷深
雪眉巖頂鶴精神，淡薄家風世少鄰。明月蘆花藏不得，老來重跨鐵麒麟。
前往焦山歷代尊宿真贊 慈受和尚自讚 釋懷深
因風便作海門居，釣盡波瀾未見魚。水冷雲寒歸未得，笑看新月上珊瑚。
前住慧林歷代禪師真贊 圓照法空禪師 釋懷深
大圓鏡中，真光明炬。慈中有威，擊塗毒鼓。威中有慈，闢荆棘路。無緣飾，沒遮護。一切衆生，睹相而悟。
前住慧林歷代禪師真贊 覺海沖禪師 釋懷深
言簡理直，道高德重。無妄談笑，無妄迎送。衲子入門，毛髪聳動。密密處，莫能觀，倚天靈刃照人寒。
前住慧林歷代禪師真贊 佛陀遜禪師 釋懷深
轉方作圓，輝今耀昔。龍袖三關，金鎚一擊。五十餘年，脇不至席。逆鱗句，阿誰識，生死觀來如戲劇。
前住慧林歷代禪師真贊 佛光正禪師 釋懷深
炟赫佛光，逆順無礙。道傳崑山，聲飛湖海。戲笑怒罵，皆師三昧。風流處，更尤佳。曾悟庭前栢，春風二月花。
前住慧林歷代禪師真贊 祖印悟禪師 釋懷深
師道平夷，師貌渾厚。持如地心，開無妄口。四坐道場，一塵不受。節角處，沒窼臼，三眼神龜火裏走。
前住慧林歷代禪師真贊 月印禪師 釋懷深
凜然孤風，粲然眉目。利劍當門，誰敢輕觸。脫略處，妙難傳，萬仞峰前駕鐵船。
退步  其一 釋懷深
萬事無如退步人，摩頭至踵自觀身。只因吹滅心頭火，不見從前肚裏瞋。
退步  其二 釋懷深
萬事無如退步人，孤雲野鶴自由身。松門十里時來往，笑揖峰頭月一輪。
退步  其三 釋懷深
萬事無如退步人，淡中滋味最天真。爐邊向火慵開口，睡裏抓頭忘卻身。
退步  其四 釋懷深
萬事無如退步休，百年浮幻水中漚。趙州不爲爭餬餅，要得時人劣處求。
退步  其五 釋懷深
萬事無如退步休，本來無證亦無修。明窗高掛多留月，黄菊深裁盛得秋。
退步  其六 釋懷深
萬事無如退步休，華言巧語誑時流。世間種種皆兒戲，何必區區弄筆頭。
退步  其七 釋懷深
萬事無如退步行，世間名利兩重坑。前頭光景無多子，莫與扶屍鬼子爭。
退步  其八 釋懷深
萬事無如退步居，青山僻處結茅廬。聽他人笑生涯拙，自喜閑身得自如。
退步  其九 釋懷深
萬事無如退步看，箇中生死不相干。兜兜怛怛從他做，兀兀癡癡我自安。
退步  其一○ 釋懷深
萬事無如退步僧，髪長懶剃貌稜層。出言吐氣多山野，逆耳之談誰肯聽。
退步  其一一 釋懷深
萬事無如退步眠，放教癡鈍卻安然。漆因有用遭人割，膏爲能明徹夜煎。
退步  其一二 釋懷深
萬事無如退步眠，松床紙帳暖如氈。夢中說話無花草，況是山僧不會禪。
省緣  其一 釋懷深
學道先須要省緣，莫教到被世情牽。二時但得鉢盂濕，囊底何妨無一錢。
省緣  其二 釋懷深
學道先須要省緣，隨時過得莫憂煎。無求坐臥常安樂，有意身心不坦然。
省緣  其三 釋懷深
學道先須要省緣，省緣一法最安然。有來有往有違順，無往無來無過愆。
省緣  其四 釋懷深
學道先須要省緣，他人長短莫喧傳。禍門不閉終無益，參取維摩老子禪。
省緣  其五 釋懷深
學道先須要省緣，莫教到被世情牽。牽來牽去無休日，直到閻羅老子前。
省緣  其六 釋懷深
學道先須要省緣，浮生傀儡暗抽牽。機關用盡成何因，贏得三塗鬼火煎。
念彌陀頌  其一 釋懷深
萬人同志念彌陀，衆力相成願力多。一朵蓮開親見佛，方知凈土勝娑婆。
念彌陀頌  其二 釋懷深
樹林水鳥各宣揚，寶網金臺盡道場。會得鐘鳴並鼓響，彌陀觸處現毫光。
念彌陀頌  其三 釋懷深
鬢髪看看染雪霜，心猿意馬尚顛狂。一朝掩目空歸去，始信泥犁歲月長。
念彌陀頌  其四 釋懷深
業報差殊事不同，勞生何地出樊籠。欲知自性彌陀佛，在汝朝昏一念中。
念彌陀頌  其五 釋懷深
衆生苦海業坑深，不信因緣久溺沉。聞得叉聲方念佛，始知妻子老婆心。
念彌陀頌  其六 釋懷深
不是山僧說是非，修行魔事要君知。直須緊峭草鞋底，透過娑婆五欲池。
家中四威儀  其一 釋懷深
家中行，尋常違順不須爭。若知步步無階級，何必蓮華脚下生。
家中四威儀  其二 釋懷深
家中住，早起開門夜閉戶。運水般柴莫倩人，方知佛是凡夫做。
家中四威儀  其三 釋懷深
家中坐，一室寥寥是什麽。靈光一點甚分明，何必青山尋達磨。
家中四威儀  其四 釋懷深
家中臥，展脚縮脚皆由我。若能一覺到天明，始信參禪輸懶墮。
貪 釋懷深
學道先須不要貪，貪心障道使人凡。祖師一味無求法，流落人間誰肯參。
瞋 釋懷深
學道先須不要瞋，瞋心未斷道休論。諸佛常說瞋如火，燒卻菩提種子根。
癡 釋懷深
學道先須不要癡，癡心未了轉狐疑。迷雲頭上黑如墨，白日茫茫幾箇知。
枯骨頌  其一 釋懷深
風力機關終有盡，深情厚貌見無因。擔擎黑業歸何處，留得枯骸未化塵。
枯骨頌  其二 釋懷深
皮包血肉骨纏筋，顛倒凡夫認作身。到此始知非是我，從前金玉付何人。
枯骨頌  其三 釋懷深
鳥啄鴉𪅎皮肉盡，風吹日炙髑髏乾。目前試問傍觀者，自把形骸檢點看。
枯骨頌  其四 釋懷深
因瞋久戀四蛇窟，由愛長依六賊村。今日並臟都捉敗，這回休要弄精魂。
枯骨頌  其五 釋懷深
百骸潰散雜塵泥，一物長靈復是誰。不得丹霞通一線，髑髏著地幾人知。
枯髏酒色財氣頌  其一 釋懷深
枯髏愛酒醉魂在，羅列盃盤手自斟。酩酊一生心似麴，想君作鬼也昏沉。
枯髏酒色財氣頌  其二 釋懷深
燕脂畫面嬌千樣，龍麝薰衣峭百般。今日風流都不見，綠楊芳草髑髏寒。
枯髏酒色財氣頌  其三 釋懷深
生前財貨因貪得，死後形骸被物拘。畢竟一文將不去，被人罵作守錢奴。
枯髏酒色財氣頌  其四 釋懷深
偶然一語不相投，努目揮拳汗欲流。若悟形骸同逆旅，胸中人我一時休。
天人禮枯骨 釋懷深
汝是前生我，我今天眼開。寶衣隨念至，玉食自然來。謝汝昔勤苦，令吾今快哉。散花時再拜，人世莫驚猜。
餓鬼打死屍 釋懷深
因這臭皮囊，波波劫劫忙。只知貪快樂，不肯暫迴光。白業錙銖少，黄泉歲月長。直須痛棒打，此恨卒難忘。
沙門破二見 釋懷深
咄咄愚癡子，云何不自觀。鞭屍真倒置，禮骨自欺瞞。善惡由心造，佛魔著眼看。蹈翻煩惱海，生死不相干。
資福遣土地出院  其一 釋懷深
汝爲神道合威靈，酒肉如何順世情。小鬼判官都出院，禪門法令要分明。
資福遣土地出院  其二 釋懷深
村歌社舞拜祠堂，臭穢腥羶污道場。要答神明冥護力，晨昏燒取一爐香。
資福遣土地出院  其三 釋懷深
若將酒肉污伽藍，因果分明語再三。說著人情都不順，山僧到此口難緘。
靈巖披雲臺十頌  其一 釋懷深
林底常懷老藥山，皮膚脫盡萬機閑。披雲月下時長嘯，千古風流滿世間。
靈巖披雲臺十頌  其二 釋懷深
戲鎸崖石號披雲，且欲朝昏見古人。折脚鐺中聊自足，世間囊喜不關身。
靈巖披雲臺十頌  其三 釋懷深
拄筇臺畔自騰騰，野草閑花照眼明。綠水青山皆舊物，鳥啼猿笑別無聲。
靈巖披雲臺十頌  其四 釋懷深
春暖巖花處處紅，住山境界樂無窮。勞生奔競何時已，說與還如耳畔聲。
靈巖披雲臺十頌  其五 釋懷深
當年吳越日相攻，蟻鬬蝸爭不少容。范蠡西施伎倆盡，青山依舊白雲中。
靈巖披雲臺十頌  其六 釋懷深
兀坐雲根懶舉頭，更無言句示禪流。森羅萬象分明說，有口何妨掛壁休。
靈巖披雲臺十頌  其七 釋懷深
老來羞懶出人前，只欲隈巖傍水邊。多謝洞庭峰頂月，夜來向我十分圓。
靈巖披雲臺十頌  其八 釋懷深
禪門難得好兒孫，逐句尋言總失真。山是山兮水是水，莫將情解鬬尖新。
靈巖披雲臺十頌  其九 釋懷深
透過無心種種休，松間石上自悠悠。田園不用爭疆界，大地都來一指頭。
靈巖披雲臺十頌  其一○ 釋懷深
莫笑山僧語句粗，真情何處著工夫。世人用盡精神討，緣木何曾覓得魚。
和堯峰泉老 清輝軒 釋懷深
湛湛平湖浸月明，漁歌聲斷曉風清。壞衣蒙頂跏趺坐，不稱詩情稱道情。
和堯峰泉老 碧玉沼 釋懷深
深靜含秋一鑑寬，清甘聊酌齒牙寒。靈巖自笑荒山骨，明月泉慳祇欲乾。
和堯峰泉老 多境巖 釋懷深
聊向蒼藤掛六鐶，滿前嘉致屬幽閑。雙眸凈洗看無厭，欲結遮頭草一間。
和堯峰泉老 寶雲井 釋懷深
寶雲誅草廣禪林，鑿石窮源意亦深。長嘆甘泉不當路，汪汪空有濟人心。
和堯峰泉老 白龍洞 釋懷深
古洞深沉莫敢窺，森陰草木野雲飛。白龍何處淹頭角，天下蒼生望汝歸。
和堯峰泉老 觀音巖 釋懷深
笑日野花青嶂下，歌春幽鳥白雲間。寶陀大士全身露，懊惱游人空看山。
和堯峰泉老 妙高峰 釋懷深
下視羣山盡子孫，孤高直與月輪分。善財不用別峰覓，只此休時見德雲。
和堯峰泉老 偃蓋松 釋懷深
寒松門底如張蓋，招引嘉賓眼倍青。方丈老人迎送少，未應因汝下幽庭。
和堯峰泉老 東齋 釋懷深
禪板蒲團消永日，明窗凈几映疏筠。一鑪香盡六時過，轉覺山家氣味真。
和堯峰泉老 西隱 釋懷深
匿影長嫌山未深，閉門莫放俗塵侵。如今滿眼事奔走，欲對何人話此心。
洞庭十二偈  其一 釋懷深
雞鳴丑，一聲喚起菴中叟。披衣蹈月聽松風，人間萬事慵開口。
洞庭十二偈  其二 釋懷深
平旦寅，疊疊湖山觸目真。箇中更擬論玄妙，七十二峰應笑人。
洞庭十二偈  其三 釋懷深
日出卯，參禪切忌生機巧。近來衲子學虛頭，未曾喫飯先言飽。
洞庭十二偈  其四 釋懷深
食時辰，粥飯精粗養病身。落蘇苦蕒今年少，誰念庵中瘦損人。
洞庭十二偈  其五 釋懷深
禺中巳，樵夫來說人間事。六月江頭兵未休，盡向衆生心上起。
洞庭十二偈  其六 釋懷深
日南午，瓦鑪石銚閑家具。拾薪吹火自煎茶，笑與兒童相爾汝。
洞庭十二偈  其七 釋懷深
日昳未，撩起布裙閑掃地。庵舍荒涼無客來，門前黄犬因何吠。
洞庭十二偈  其八 釋懷深
晡時申，自笑平生懶是真。白髪蒼顔陪奉少，聽渠歡喜聽渠瞋。
洞庭十二偈  其九 釋懷深
日入酉，光境前頭豈長久。更無佛法可商量，聽他衲子交橫走。
洞庭十二偈  其一○ 釋懷深
黄昏戌，有口何妨長掛壁。半簾秋色卷西風，一點青燈照茆室。
洞庭十二偈  其一一 釋懷深
人定亥，住山自有家風在。老來落得放心眠，人生莫被閑名礙。
洞庭十二偈  其一二 釋懷深
夜半子，紙帳松床睡方美。翻身不覺念勞生，幾箇不遭心識使。
題杭州西湖可堂  其一 釋懷深
避喧求靜到湖山，卻被湖山不放閑。蹈破草鞋遊未遍，便甘投老兩山間。
題杭州西湖可堂  其二 釋懷深
喜見君心有歲寒，閉門終日對瑯玕。相逢不具香嚴眼，祇作敲風带雨看。
題石橋 釋懷深
衝寒得得到天台，不爲青山綠水來。自愧過橋無脚力，卻欣供聖有茶杯。蒼崖瀑瀉銀河闊，方廣雲收金殿開。問訊厖眉老尊者，也須回首入塵埃。
題白道猷 釋懷深
猛虎毒蛇從法化，凶神百怪仰高蹤。只因一念分凡聖，礙卻前頭蒸餅峰。
題呂城接待院 釋懷深
我來暫解包，困就長床歇。叮嚀木上座，莫苦多饒舌。一身同逆旅，三界若空花。勉爾水雲客，當求見作家。
初至包山大雪戲題 釋懷深
老僧昨夜包山宿，茅屋青燈火滿爐。料得山神心喜我，曉來巖樹雪模糊。
次日有鵲巢於庵前棗樹上樹高數尺因筆戲題 釋懷深
鵲巢低樹絕驚猜，可驗庵僧心已灰。與汝林間緘口過，不須虛喜報人來。
栽松 釋懷深
栽松須覓曲松栽，養就山林擁腫材。直是無人著眼看，歲寒方得老巖偎。
手植小松 釋懷深
小松盈尺已凌雲，肯學芬芳桃李春。想汝龍鱗合抱日，老僧應是再來人。
題一笑庵  其一 釋懷深
旋轉茅茨蔽雨風，土床蒲薦自雍容。榮枯過眼人間事，盡付山僧一笑中。
題一笑庵  其二 釋懷深
老覺形骸漸漸衰，放懷終日眼如眉。畏人知處閑名出，猶喜歸庵未甚遲。
題也休庵  其一 釋懷深
曲木爲庵土作床，有門不閉且無妨。時人莫笑家風拙，歇得心時事事忘。
題也休庵  其二 釋懷深
唱歌樓上語風流，你既無心我也休。打著郎君心裏事，從前恩愛冷啾啾。
睡起戲題 釋懷深
喫粥喫飯過，聽風聽雨眠。莫將安樂法，容易與人傳。
題寒食花 釋懷深
寒食花無數，寂寥草莽同。只因顔色少，留得老山中。少艷人稀賞，無香蝶不知。人心尚紅紫，爭看醉西施。
題紙襖 釋懷深
新成紙襖著彭亨，掉臂何妨雪裏行。我既不憐人不愛，世間從此免相爭。
師初到包山見小池瑩如冰玉父老云池中昔有白龜已進之因命爲白龜泉 釋懷深
任是流金鑠石時，此泉澄湛滿幽池。白龜聞已獻天子，何似蹣跚在淤泥。
題隱泉 釋懷深
泉隱甘無竭，人閑道轉高。涓涓清自足，休苦作波濤。
包山開井 釋懷深
山骨鑿深六十尺，石中泉眼始方開。後人飲水知來處，曾費山僧心力來。
小師般磚造塔 釋懷深
傴僂山頭自負磚，要成小塔立雲煙。聚沙也似兒童戲，且爲湖山結少緣。
入定觀音 釋懷深
那伽常在定，無有不定時。爲彼散亂人，故現如是相。
廣瑞巖和尚呼主人公諾  其一 釋懷深
主人公諾聽我語，死生流轉無停住。今日忙兮明日忙，靈光一點何時悟。
廣瑞巖和尚呼主人公諾  其二 釋懷深
主人公諾聽我道，貪名逐利何時了。爭如識取自家珍，靈光灼灼無邊表。
廣瑞巖和尚呼主人公諾  其三 釋懷深
主人公諾聽我勸，浮生莫作欺瞞漢。暗裏雖然瞞得來，明中依舊還消散。
廣瑞巖和尚呼主人公諾  其四 釋懷深
主人公諾聽我說，百歲光陰如電掣。四十五十回頭，問君更待何時節。
廣瑞巖和尚呼主人公諾  其五 釋懷深
主人公諾聽我囑，今年已是五十六。爲人終是費分疏，何日口邊生白醭。
勸食素 釋懷深
喫肉何如咬菜根，且圖身口戒香薰。莫言死後無因果，八兩須還他半斤。
勸晨朝食素 釋懷深
未能遽斷葷和酒，且結晨朝清凈因。省費省緣兼惜福，靈巖此語太饒人。
懷凈照禪師 釋懷深
一別蘆江後，千峰雁影沉。聞迴天子詔，方見老師心。籌室應將滿，禪關轉見深。秋來甌頂夜，時擾夢投針。
閱佛鑑禪師語錄 釋懷深
說禪要似鍾山老，有口無心幾箇知。要我舌端轟霹靂，就渠眼裏下鉗鎚。平時卻出活人劍，險處聊爲死馬醫。慚愧叢林宗匠在，與人掃盡百生疑。
乞退慧林寄佛果禪師 釋懷深
單絲繫住老牛脚，心欲東西未自由。憑仗東風齊著力，早教船子下揚州。
寄壽春沂和尚 釋懷深
聞把東禪木杓柄，放開布袋好流傳。後人薄己符言行，壁立家風要斬然。
答天寧訥和尚 釋懷深
老來多睡勝春蠶，五藴山頭卓箇菴。隨分饑餐渴飲過，不知何地見同參。
寄東禪玿和尚 釋懷深
聞坐天童上板頭，深挑痛劄未應休。吾門直截無窼臼，家破人亡始自由。
答廣燈禪師退翠峰 釋懷深
有經遮眼明窗下，無事干懷白晝長。自拾松枝燒歙鉢，看人終日競頭忙。
送慶善珪和尚 釋懷深
道人門冷如秋色，竟日曾無俗駕來。近爲耽詩成癖好，寒窗夜作老猿哀。
中秋寄璝和尚 釋懷深
秀嶺高峰咫尺間，青松常伴白雲閑。中秋同玩洞庭月，誰道山家不往還。
和規和尚  其一 釋懷深
老來心地爛如泥，卜得胥湖作虎溪。七十二峰煙浪闊，聽他游子路頭迷。
和規和尚  其二 釋懷深
去年西塢得相尋，雪竹霜竹一徑深。圓屋青燈聞妙語，使人灰盡一生心。
和規和尚  其三 釋懷深
但得茅簷春睡足，何須石室較籌盈。遙知別後多蕭散，坐聽松風萬壑清。
和規和尚  其四 釋懷深
鏡像魔軍方滿目，浮雲世事急抽頭。倚蒲癡坐慵開口，詩債還能饒我不。
和信和尚  其一 釋懷深
一身彼此轉蓬樣，百歲光陰交臂間。底事石梁成邂逅，烽煙影裏得餘閑。
和信和尚  其二 釋懷深
喜君胸次冰壺凈，道富身貧只我諳。利火名湯方鼎沸，看人終日手爭探。
示高維那兼簡寶華鑑和尚初出世 釋懷深
石上三生夢已非，人間萬事眼如眉。歸家更問寶華老，何似板頭端坐時。
會源首座 釋懷深
高蹤不負當年約，時憶翻然命駕來。世味任教甜似蜜，道心終使冷如灰。茅茨款我三椽小，石榻緣君一笑開。倚杖春風話平昔，寄言猿烏莫驚猜。
會吉上人 釋懷深
晚歲欣逢彼上人，誅茅約我老江濱。世間聲利空翻覆，林底交游無故新。學力幾年淹講席，真風一掃盡情塵。近來百鳥無尋處，開盡巖花爛熳春。
示純禪者 釋懷深
故園我別已多時，見子猶能略展眉。鄉語每聞聊發笑，客情無復更生悲。尋師慎勿貪眠食，立雪終教徹髓皮。畢竟禪家外文字，之乎者也不須知。
示敏禪者 釋懷深
尋師問道豈徒然，休似癡夫飽睡眠。白日西傾如箭息，紅顔暗去若繩牽。斷肱立雪思吾祖，刺股懸頭傚昔賢。此語叮嚀須記取，莫教容易過流年。
示曇禪者 釋懷深
數椽茅屋海門邊，雲水生涯祇任緣。逸足懶收支遁馬，清香聊種遠公蓮。欲干世上千鍾祿，何似林間一覺眠。異日果來期款曲，爲君芥子納三千。
示求禪者 釋懷深
靈光一點自分明，照破衆生違順情。拶看通身開正眼，方能日午打三更。
示襄禪者 釋懷深
古人得後便休休，茅屋青燈百不求。遮眼謾將黄卷展，不風流處卻風流。
示表禪者 釋懷深
放下千斤重擔子，重歸巖谷舊三椽。不須苦覓揚州鶴，伴我林間骨碖眠。
示皎禪者 釋懷深
世事不中迴首看，湖山他日爲吾來。草衣木食相陪過，肯把柴門取次開。
儈道成於金山住破屋一間有不下山戒喜其孤潔贈之以偈 釋懷深
歇得心時自少魔，山頭孤坐養天和。莫嫌茅舍不寬廣，茅舍纔寬事便多。
安正闍梨求偈 釋懷深
黄葉止啼知即已，敲門瓦子亦休留。虛空講得真經後，解笑當年石點頭。
因首座求偈 釋懷深
衣底明珠本自圓，箇中無正亦無偏。蒲團紙帳坐終日，體取先師苦口禪。
至禪者求偈  其一 釋懷深
探竿影草閑家具，獨弄單拈破笊籬。口醭心灰諸漏盡，菱花不拭自光輝。
至禪者求偈  其二 釋懷深
玉偈金言一掃休，已靈不重聖何求。無常煞鬼難吞處，祇爲渠儂得自由。
道智更衣參學求偈  其一 釋懷深
未見虛空解講經，箇中切忌計工程。蒲團七箇坐不破，豈可等閑明死生。
道智更衣參學求偈  其二 釋懷深
妙句玄言一切休，只看露地一頭牛。忽然鼻孔芒繩斷，吼月耕雲便自由。
剛監院遣小師子文包山下書文別求偈兼示剛公 釋懷深
一葉輕舟泛太湖，西山來覓老僧居。歸家好爲力生說，林底安閑是坦途。
法照大師求偈 釋懷深
戴角披毛老牸牛，牽犂拽杷幾經秋。脚跟終不隨人轉，鼻孔遼天得自由。得自由，洞庭湖裏冷啾啾。
老僧慧因唱盡衣鉢欲捨身火化二偈誡之  其一 釋懷深
衣鉢老來都唱卻，赤條條地更身安。但教留得娘生袴，雪打風吹不解寒。
老僧慧因唱盡衣鉢欲捨身火化二偈誡之  其二 釋懷深
好死何如且惡活，隨緣隨分傍巖隈。直饒野火燒殘後，依舊春風吹出來。
因禪者欲編語錄以偈止之 釋懷深
吾祖初來字脚無，兒孫後代競編書。子今莫苦著文字，秘取圓明頂𩕳珠。
安禪者爲思谿國覺專使遠至國清以偈卻之 釋懷深
豐干端是饒舌漢，引惹閭丘特特來。累及寒山無雪處，巖門從此不應開。
達空大師始欲落髪以偈止之  其一 釋懷深
若能轉物即如來，糞掃堆頭正眼開。隨順衆生顛倒法，肯教一點污靈臺。
達空大師始欲落髪以偈止之  其二 釋懷深
逆順機中總是禪，在家不礙出家緣。龐翁父子團圝坐，始覺無生話不偏。
慧林誡禪徒入浴 釋懷深
浴時少使一瓢湯，受用浮生日子長。薪桂未言京國貴，轆轤百尺幾夫忙。
誡參徒睡不脫衣 釋懷深
孤舟共渡有夤緣，一衆相依豈偶然。但我住山隨處所，不令衲子脫衣眠。
寄邃首座 釋懷深
投老西山百不爲，把茅是處可幽棲。太湖三萬六千頃，天與山僧作虎溪。
寄國清光長老兼示諸衲子  其一 釋懷深
寒拾長談苦口禪，無人領解許多年。如今拽轉家風也，好把泥牛痛下鞭。
寄國清光長老兼示諸衲子  其二 釋懷深
豐干漏泄因饒舌，描邈虛空總是渠。翻笑閭丘無鼻孔，竈前禮拜覓文殊。
寄國清光長老兼示諸衲子  其三 釋懷深
聚頭作相都休問，那事如何爲舉揚。放得肚皮滄海闊，世間無物不包藏。
寄實相院主 釋懷深
乞得包山古寺基，竹窗松檜作幽棲。何時一棹來相訪，說盡人間萬事非。
送炬禪者歸寧親 釋懷深
出門煙水正茫茫，體露金風木葉黄。父母未生前一句，不知何地是家鄉。
送正禪者歸爲本師起塔 釋懷深
先師骨冷已多時，千里迢迢特地歸。要會去來無間斷，箇中一步不曾移。
送暹禪者出京 釋懷深
畢竟歸山是勝游，道人閱世本無求。小舟東下輕如葉，回首紅塵一笑休。
送珍禪者 釋懷深
湖邊看子上歸舟，林底初驚一葉秋。要似羚羊長掛角，莫教獵犬得蹤由。
送全禪者爲普慧勝長老專使下書回 釋懷深
獨秀峰前一朵春，爲傳消息豈辭辛。歸祏覓取住山斧，作箇叢林向上人。
送印禪者 釋懷深
要如璞玉深藏器，莫比囊錐立露尖。隨處關門安穩坐，不妨終日口如鉗。
送廣法初長老下鄉 釋懷深
偎巖傍水我甘老，垂手入廛公正時。異日歸來同粥飯，折鐺不用倩人提。
謁法報菴主不值 釋懷深
道人雲出山，軒窗有佳趣。松竹自說法，客來點頭去。
示小師法照 釋懷深
菴小不能容汝住，湖邊相送頗依依。身心欲得長堅固，記取重圍喫菜時。
法逸云嘗記墮城時番人追逐時回觀平江變爲瓦礫時只此便是息心處也師云何止息心 釋懷深
三處莫忘真是藥，兩針不蓄亦無妨。渾身劫得燖雞盡，始好參禪作歇場。
聞平江焚爇 釋懷深
阿呵呵了阿呵呵，聚落都如螻蟻窼。一弄火銷無影跡，幾人於此悟南柯。
彥強求偈 釋懷深
老僧住世非長久，之子春秋正盛年。生鐵脊梁須竪起，莫於女井苦留連。
示師勤 釋懷深
出家畢竟事如何，超越情塵敵死魔。莫向叢森貪飽暖，百年光境等閑過。
示小師行脚 釋懷深
古人只蓄兩枚針，夏葛冬裘逐旋尋。汝輩盛年脚力健，好攜複子歷叢林。
資福訓童行頌  其一 釋懷深
世諦紛紛沒了期，空門得入是便宜。直須日夜常精進，莫只勞勞空過時。
資福訓童行頌  其二 釋懷深
心猿易縱安教縱，意馬難調亦要調。到老情塵掃不盡，出家四事恐難消。
資福訓童行頌  其三 釋懷深
焚香禮拜莫匆匆，目睹心存對聖容。懺悔多生塵垢罪，願承法水洗心胸。
資福訓童行頌  其四 釋懷深
出家言行要相應，戰戰長如履薄冰。雖是未除鬚與髪，直教去就便如僧。
資福訓童行頌  其五 釋懷深
也要學書也念經，出家心地要分明。他年圓頂方袍日，事事臨時總現成。
資福訓童行頌  其六 釋懷深
出家不斷葷和酒，枉在伽藍地上行。到老心田如未凈，菩提種草亦難生。
資福訓童行頌  其七 釋懷深
莫說他人短與長，說來說去自招殃。若能閉口深藏舌，便是修身第一方。
資福訓童行頌  其八 釋懷深
常住分毫不可偷，日生萬倍恐難酬。豬頭驢脚分明見，佛地今生掃未休。
資福訓童行頌  其九 釋懷深
莫學愚人說脫空，脫空說得有時窮。暗中莫道無人見，只恐難瞞馬相公。
資福訓童行頌  其一○ 釋懷深
一等出家爲弟子，事師如事在堂親。添香換水宜勤謹，自有諸天鑒照人。
資福訓童行頌  其一一 釋懷深
香積廚中好用心，五湖龍象在叢林。瞻星望月雖辛苦，須信因深果亦深。
資福訓童行頌  其一二 釋懷深
二時普請宜先到，衆手能爲事不差。諷取如來經一卷，都勝閑話口吧吧。
資福訓童行頌  其一三 釋懷深
廊下逢僧深問訊，門前遇客要相呼。出家使態宜謙讓，莫似愚人禮數無。
資福訓童行頌  其一四 釋懷深
家事積粗宜愛惜，使時直似眼睛看。莫將恣意胡拋擲，用者須知成者難。
資福訓童行頌  其一五 釋懷深
諸寮供過要精勤，掃地裝香莫厭頻。事衆若能常謹切，身心方是出家人。
資福訓童行頌  其一六 釋懷深
衣衫鞋襪須齊整，掛搭巾單不可無。身四威儀常具足，莫隨愚輩學粗疏。
資福訓童行頌  其一七 釋懷深
拳手相交不可爲，粗豪非是出家兒。遭人唾面須揩卻，到底饒人不是癡。
資福訓童行頌  其一八 釋懷深
三通浴鼓入堂時，觸凈須分上下衣。語笑高聲皆不可，莫將粗行破威儀。
資福訓童行頌  其一九 釋懷深
有時緣幹到街頭，照顧溈山水牯牛。門外草深常管带，等閑失卻便難收。
資福訓童行頌  其二○ 釋懷深
色身康健莫貪眠，作務辛勤要向前。不見確坊盧行者，祖堂衣鉢是渠傳。
和蔡相面壁軒  其一 釋懷深
見便道下見，碧眼明寸電。瞥爾落思惟，何啻千山遠。
和蔡相面壁軒  其二 釋懷深
壁亦何須面，禪床今拽轉。翻笑鈍胡僧，更不作一喘。
和蔡相面壁軒  其三 釋懷深
箇事本來如，風光滿帝都。酒樓春洞曉，盡現大毗盧。
和蔡相面壁軒  其四 釋懷深
處處是方便，此理幾人薦。不識雪峰球，錯認鹽官扇。
孫大夫求偈 釋懷深
論政已肩裴相國，談禪應笑老維摩。道存休恨歸來晚，一語投機已是多。
再住慧林和高觀察韻 釋懷深
歸來飽睡懶談真，一任禪和喜作瞋。笑破野堂居士口，孤雲去住也由人。
答葛待制  其一 釋懷深
與君同鞭洞庭山，此箇因緣非等閑。好記燈前一句子，莫教流落向人間。
答葛待制  其二 釋懷深
終朝圓覺不曾迷，底事勞生強是非。一掃浮雲纖芥盡，箇中心月自光輝。
題孫主簿真慶閣 釋懷深
黄卷展開共佛語，青山長對伴僧禪。一鑪香盡文時過，浮世何人有此緣。
章學士避地毛公山號隱泉居士因相約作廬山飯攜偈赴之 釋懷深
杖藜來赴廬由飯，喜見公家園有蔬。安得龍眠老居士，丹青重畫隱泉圖。
吊王觀察  其一 釋懷深
去年公到包山寺，林底相逢笑不休。今日我來公已去，石羊石虎替人愁。
吊王觀察  其二 釋懷深
臨終一得老僧言，掃盡胸中事萬千。回首榮華都似夢，便能談笑死生前。
謝王七舍人施手寫華嚴經並大藏等經及彌陀像  其一 釋懷深
大千經卷毫端出，鐵劃銀鈎字字清。更會當頭這一點，六塵堆上放光明。
謝王七舍人施手寫華嚴經並大藏等經及彌陀像  其二 釋懷深
大法流通千有春，西山猶未識金文。瑯函玉軸照巖谷，想見龍神亦喜欣。
謝王七舍人施手寫華嚴經並大藏等經及彌陀像  其三 釋懷深
每日睹佛殊勝相，還如溪上見公時。堂堂風貌無凡聖，只要當人路不迷。
結茅包山寄孫彥孚主簿 釋懷深
老矣休休卜養閑，囊空賒得洞庭山。朝中誰送米三合，風雨自存茅一間。清嘯有雲披月嶺，高眠無客打柴關。此情試爲知音說，應隔滄浪冷破顔。
與俗兄相見 釋懷深
兄弟情深夙有由，死生岐路各須修。要知五欲坑中嶮，萬頃風濤一葉舟。
殷員外爲包山鑄鍾畢求偈 釋懷深
包山一火鑄鍾成，百草頭邊總是聲。喚起勞生一睡眼，一時於此得惺惺。
李都事求偈 釋懷深
棒頭筆下宜精審，打鎖敲枷好用心。成佛作祖只這是，勸君不用別追尋。
孫保義求偈 釋懷深
省緣知足常安樂，廣費多求損道情。鬧市門頭祖師意，放教心地坦然平。
吳保義求偈 釋懷深
前日相逢欣款曲，見君胸次坦然平。祖師有箇入門句，只要時中事事輕。
王員外求偈 釋懷深
勸君不用廣貪求，隨分家緣了便休。百歲光陰能幾日，得回頭處早回頭。
金大翁求偈 釋懷深
禮拜燒香新活計，行船種橘舊家風。欲知自己彌陀佛，便是亢山金大翁。
許善友求偈 釋懷深
二十畝田供伏臘，無妻無妾自由身。回觀萬頃良田者，也是人間多事人。
善友誦金剛經求偈 釋懷深
背誦金剛四十年，老來心地轉精專。勸渠不用憂生死，只此修行便是禪。便是禪，不須參，一句該通五百函。無我無人無壽者，塵塵剎剎笑瞿曇。
因讀法華經至火宅喻不覺一笑因書偈示孫主簿 釋懷深
夢裏分明有火殃，覺來心地本清涼。三車亦爲兒童設，想見瞿曇別有方。
答高道人二首  其一 釋懷深
人身正類砂盆破，三篾束縛全暫時。暑往寒來宜愛惜，莫教土上更加泥。
答高道人二首  其二 釋懷深
砂盆打破化爲塵，始是撐天拄地人。舉世只言身是幻，不知誰是幻中人。
諸道友以法愛故常至包山以偈卻之 釋懷深
老僧多病厭將迎，且卜西山隱姓名。若是吾家真道友，隔湖相見最分明。
真州檀越求偈 釋懷深
了即業障本來空，心如聚蟻意如風。未了應須還宿債，破後還將茅草蓋。燈籠露柱笑呵呵，好是焦山口更多。奉報揚子江頭水，等閑無事莫與波。
資福改神霄道友挽留不得師去以偈卻絕 釋懷深
人生聚散本無常，休把閑愁腦肚腸。三十年後重相見，拍手呵呵笑一場。
陞堂頌古五十二首  其一 釋懷深
時光迅速急如流，一別慈顔幾換我。墳墓鄉關空杳杳，死生岐路兩悠悠。充饑乳哺恩難報，寄體懷擔力莫酬。想像音容無覓處，春風特地使人愁。
陞堂頌古五十二首  其二 釋懷深
涅槃生死兩般名，正眼觀來一性靈。五藴山頭雲散後，大千沙界月長明。
陞堂頌古五十二首  其三 釋懷深
三月安居要護生，蛾蛘蟻子亂縱橫。衲僧自有轉身路，不向時人行處行。三條椽下清風遠，六尺單前白晝長。
陞堂頌古五十二首  其四 釋懷深
芭蕉聞雷開，還有耳麽。葵花隨日轉，還有眼麽。社桑知天風，還有心麽。海水知天寒，還有意麽。無情之物，尚自知時。多少衲僧，一向瞌睡。
陞堂頌古五十二首  其五 釋懷深
資福爲人處，從來無異路。飯飽譬如閑，共般數擔土。你行我亦行，你住我亦住。
陞堂頌古五十二首  其六 釋懷深
咄哉異類身，輪轉無休息。戴角復被毛，觳觫償人力。我觀佛與牛，其性本來一。良由昧此心，所以異形質。想汝爲人時，豈信有今日。侵欺常住錢，互用招提物。是非信口談，酒肉恣情食。五戒既不持，人身安可得。今日墮牛身，方知無利益。
陞堂頌古五十二首  其七 釋懷深
纔見仲冬初，不覺又月半。光景急如梭，人情忙似鑽。白髮鬢邊添，朱顔暗裏換。名利競頭爭，好事無人看。臘月三十日，饒你是鐵漢。覺花有種無人種，心火無煙逐日燒。
陞堂頌古五十二首  其八 釋懷深
禪門泊將氣如雲，江北江南把要津。莫怪林衆閑未待，掃除佛祖要當人。
陞堂頌古五十二首  其九 釋懷深
欲鑄紅爐百煉金，先煩廣結衆人心。刀山劍樹長年苦，好爲勞生發妙音。佛手遮不得，人心自等閑。
陞堂頌古五十二首  其一○ 釋懷深
昔時說有千般，今日看無一種。等閑拈轉虛空，始得平生受用。
陞堂頌古五十二首  其一一 釋懷深
焦山舊日時，堂安百餘衆。笊籬與木杓，如今不足用。多謝諸禪人，各出一隻手。南北與西東，面南看北斗。廚中一箇鍋，煮粥又不多。若非憲上座，誰人奈爾何。水陸會街坊，六人爲總領。但看正二月，夜夜香花請。二人同一心，打圍要種菜。意在钁頭邊，兩彩都一賽。臘月冷如冰，衆僧猶臥簟。二人去化蓆，姑蘇也不遠。漆桶要打破，深禪卻要光。但教無滲漏，得箇也無妨。鎮州蘿蔔頭，今年到處少。奇公去打錢，典座呵呵笑。法真小比丘，去覓溈山牛。繩頭須緊把，鼻孔要牢收。跡在牛還在，無心終易求。要得十分好，更造一層樓。更有一件事，不小亦不大。擘也擘不開，跣也跣下過。常在動用中，未有人擔荷。你若肯發心，我爲你說破。
陞堂頌古五十二首  其一二 釋懷深
臘月二十五，拄杖二十五。燈籠二十五，拂子二十五。普請栽菜上堂，焦別無見解，且學古人栽菜。若還摠不生根，也是諸人有彩。無端跂死禪和，只要硬守疆界。忽然築著磕著，便見草賊大敗。大凡履踐此事，須要自由自在。從教土面灰頭，不怕風吹日曬。老來意在钁頭漫，家風自有通人愛。
陞堂頌古五十二首  其一三 釋懷深
莫謂無心便是禪，箇中有路更幽玄。繫驢橛子推翻後，打著南邊動北邊。
陞堂頌古五十二首  其一四 釋懷深
一切法不生，一切法不滅。若能如是解，諸佛常現前。
陞堂頌古五十二首  其一五 釋懷深
不風流處也風流，匹馬追風四百州。金鏃離弦胸百戰，鐵鞭多力恨無讎。
陞堂頌古五十二首  其一六 釋懷深
本地風光何似生，誰明日午打三更。直饒金印大如斗，爭踏毗盧頂上行。
陞堂頌古五十二首  其一七 釋懷深
物物到心上，全心物自閑。古今城？得者？如山。但願清風生兩腋，不愁無路到人間。
陞堂頌古五十二首  其一八 釋懷深
空王殿子幾經秋，日曬風吹古路頭。莫怪今朝聊點破，恐人一向外邊修。
陞堂頌古五十二首  其一九 釋懷深
暖日曬開地面凍，春風吹拆嶺頭梅。他知物物無遮障，自是時人眼不開。
陞堂頌古五十二首  其二○ 釋懷深
奔馳光景幾翻春，何事臨風一慘神。柳綠桃紅依舊在，今年不見去年？幸然明似鏡，向用曲如鈎。
陞堂頌古五十二首  其二一 釋懷深
葉落歸根萬事休，來時無口句難酬。虛空忽爾翻筋斗，嚇倒雲門六不收。
陞堂頌古五十二首  其二二 釋懷深
自慚無德繼高蹤，百事荒唐懶更慵。要死山今死未得，且將香火奉諸公。
陞堂頌古五十二首  其二三 釋懷深
夢裏移廚夢裏來，夢中陞座夢中齋。夢中生也夢中喜，夢裏死事格裏埋。萬事不由人計較，一身休更巧安排。知夢裏惺惺者，達磨西來？鞋。
陞堂頌古五十二首  其二四 釋懷深
瑞氣氛氳鎖梵宮，嵯峨寶塔倚高空。簷楹金碧光相照，盡落山僧一頓中。
陞堂頌古五十二首  其二五 釋懷深
休休休，放下著，無量劫來靈性惡。只知貪愛黑如雲，一段光明都昧卻。休休休，放下著，浮生不用多圖度。榮華富貴總成空，到頭唯有無生樂。
陞堂頌古五十二首  其二六 釋懷深
年年今夜月華多，一點雲生仗是魔。爭似曹溪門下叟，一輪空月照婆婆。
陞堂頌古五十二首  其二七 釋懷深
？宵燈燭鬬熒煌，車馬縱橫徹曉忙。倒底不知燈是火，區區幾箇解回光。
陞堂頌古五十二首  其二八 釋懷深
羚羊掛角時，箇事絕毫釐。既能通一線，方便有高低。
陞堂頌古五十二首  其二九 釋懷深
二鼠侵藤真百苦，四蛇圍井過千憂。忽然我斷藤根子，道是千休與萬休。
陞堂頌古五十二首  其三○ 釋懷深
識得廬山五老峰，箇中何地不相逢。舌頭無骨隨人轉，熨斗煎茶銚不同。
陞堂頌古五十二首  其三一 釋懷深
溪頭楊柳未堪折，嶺上寒梅已過時。欲贈行人無所有，爲君拈出歲寒枝。
陞堂頌古五十二首  其三二 釋懷深
祖師心印沒遮藏，一句臨時要廝當。莫謂座間人不識，台星炯炯照虛堂。
陞堂頌古五十二首  其三三 釋懷深
掃地潑水相公來，人人明鏡掛高臺。碧油幢下呵呵笑，青眼何妨特地開。
陞堂頌古五十二首  其三四 釋懷深
寒山癡裏放奸，布袋鬧中打鬨。衆生業識茫茫，幾箇眼睛定動。要知祖師妙門，畢竟不離日用。
陞堂頌古五十二首  其三五 釋懷深
擊鼓三通絕是非，本來無悟亦無迷。山僧不是多唇吻，謾把空拳嚇小兒。
陞堂頌古五十二首  其三六 釋懷深
朝日忙忙打箇球，生來念念不停流。若知落處無蹤跡，始會雲門六不收。
陞堂頌古五十二首  其三七 釋懷深
三十年來信脚行，一朝跳過是非坑。桃花歲歲隨流水，一任傍人把路爭。
陞堂頌古五十二首  其三八 釋懷深
雲籠大野，迦葉攢眉。雨灑長天，空生下淚。
陞堂頌古五十二首  其三九 釋懷深
風動心搖樹，雲生性起塵。不明今日事，昧卻本來人。
陞堂頌古五十二首  其四○ 釋懷深
道源不遠，性海非遙。但向己求，莫從他覓。覓亦不得，得亦不真。修是他心，不如自性。自性清凈，即是法身。
陞堂頌古五十二首  其四一 釋懷深
生時水是冰，死時冰是水。若知無去來，只此兩般是。
陞堂頌古五十二首  其四二 釋懷深
般若無知，無所不知。般若無見，無所不見。無知之知，是爲真知。無見之見，是爲真見。
陞堂頌古五十二首  其四三 釋懷深
兔子懷胎，蚌含明月，乘時正在中秋節。一顆明珠轉玉盤，徹底無瑕光皎潔。
陞堂頌古五十二首  其四四 釋懷深
紅日三竿高枕處，黄糧一鉢飽齋時。分明千聖排肩立，不肯承當過在誰。
陞堂頌古五十二首  其四五 釋懷深
達磨西來，單傳心印。不立文字，直指人心。
陞堂頌古五十二首  其四六 釋懷深
莫妄想，好參詳，不知終日爲誰忙。若知忙裏真消息，一朵蓮花生沸湯。休得也，便好休，百年浮幻水中漚。自家屋裏天真佛，切忌區區向外求。
陞堂頌古五十二首  其四七 釋懷深
祖師心印沒多般，悟得無勞指一彈。剔起眉毛如不薦，春風依舊著人寒。
陞堂頌古五十二首  其四八 釋懷深
一羣六箇賊，生生欺殺人。我今識汝也，不共你相親。你若不服我，我則到處說。教人盡識汝，遣汝行路絕。你若背服我，我則不分別。共你一處住，同證無生滅。
陞堂頌古五十二首  其四九 釋懷深
忠孝一心清似水，功名千古重如山。碧幢紅旆照春色，贏得高堂白晝閑。
陞堂頌古五十二首  其五○ 釋懷深
佛身無相，染凈皆空。妙體湛然，悟迷俱妄。
陞堂頌古五十二首  其五一 釋懷深
洞中春色四時好，雲外峰巒一樣高。用祝賢王龜鶴算，年年洗眼看蟠桃。
陞堂頌古五十二首  其五二 釋懷深
纔見開爐又閉爐，寒來暑往只須臾。庭前殘雪方消盡，嶺上春雲已卷舒。滿目更無心外法，幾人曾悟髻中珠。祖師莫不叮嚀語，自是時人見處粗。
頌古三十首  其一 釋懷深
頭陀飲光，多聞慶喜。合掌擎拳，難兄難弟。一朝狹路兩相逢，裂轉雙睛無處避。便向門前倒剎竿，丈夫自有衝天志。
頌古三十首  其二 釋懷深
不落與不昧，前後百丈語。毫髪若參差，鐵山橫在路。豈不見藍田，常年人射虎。初時一箭沒其羽，子細看來元是石。再欲射時射不入，幾乎懼殺李將軍，千古令人空嘆息。
頌古三十首  其三 釋懷深
移身換步老天衣，不惜眉毛月箇知。今日若明當日事，江南日暖鷓鴣啼。
頌古三十首  其四 釋懷深
雲門舌上有龍泉，愛把金針黑處穿。要會衲僧巴鼻子，一條紅線兩人牽。
頌古三十首  其五 釋懷深
走下禪床行一轉，看了如來五千卷。婆子年高眼尚明，夜深月下穿針線。
頌古三十首  其六 釋懷深
大士講經竟，揮案成注脚。一丸療衆病，不假驢駝藥。
頌古三十首  其七 釋懷深
曾到喫茶去，未到喫茶去。趙州老禪和，口刮心裏苦。心裏苦，直至如今無雪處。
頌古三十首  其八 釋懷深
海水有時終見底，人生到死不知心。秀才若會翻身句，管取白衣入翰林。
頌古三十首  其九 釋懷深
豐城寶劍沉埋久，一道寒光射斗牛。不是張華辨端的，只應千古枉淹留。
頌古三十首  其一○ 釋懷深
佳人十八正嬌癡，一曲堂前舞柘枝。祇有五郎知雅態，更無人道柳如眉。
頌古三十首  其一一 釋懷深
阿誰踏著雪峰蹤，三世諸佛火燄中。賴有雲門相暖熱，火屋吹得滿堂紅。
頌古三十首  其一二 釋懷深
別面不如花有笑，離情難似竹無心。因入說著曹家女，引得相思病轉深。
頌古三十首  其一三 釋懷深
龐婆移轉髻邊梳，一段風流舉世無。萬事但將公道斷，維那不用筆頭書。
頌古三十首  其一四 釋懷深
長江輥底浪如銀，秋日白蘋紅蓼新。莫怪扁舟難到岸，行船由在把梢人。
頌古三十首  其一五 釋懷深
父子相逢臭味同，龍泉寶劍再磨礱。要明馬祖當年喝，大地山河盡耳聾。
頌古三十首  其一六 釋懷深
一條官路坦然平，無限遊人取次行。莫謂地平無險處，須知平地有深坑。
頌古三十首  其一七 釋懷深
一人會上竿，一人會穿井。伎倆雖不同，總是一般病。若人識得這般病，衲僧鼻孔都穿盡。
頌古三十首  其一八 釋懷深
法身無相，法眼無瑕。因風吹火，借水獻花。絲毫不立，萬別千差。但看來年三二月，啣泥燕子入人家。
頌古三十首  其一九 釋懷深
簷頭雨滴，階前地濕。法法現成，人信不刃。更問如何，長江水急。
頌古三十首  其二○ 釋懷深
洞山麻三斤，斤兩不謾人。語稀難問事，貌古易傳神。
頌古三十首  其二一 釋懷深
處處綠楊堪繫馬，家家門道透長安。一條大路平如掌，自是時人措足難。
頌古三十首  其二二 釋懷深
驀直去，驀直去，草鞋跟斷人無數。唱歌須是帝鄉人，一箇拍兮一箇舞。舞得徹，勿多般，趙州婆子特用瞞。今古五臺山下路，長松短檜聳雲端。
頌古三十首  其二三 釋懷深
馬祖捧出菱花鏡，王老親拈白玉槌。一擊當陽令瓦碎，此心能有幾人知，兩箇分明是赤眉。風前月下揚家醜，笑倒靈山老古錐。
頌古三十首  其二四 釋懷深
上庵竪起拳頭，趙州左眼半斤。下庵竪起拳頭，趙州右眼八兩。君看陝府鐵牛，何似嘉州大像。若謂總沒諸訛，露柱燈籠合掌。
頌古三十首  其二五 釋懷深
雲門一枚糊餅，天下衲僧咬嚼。若非鐵作牙關，往往完圝吞卻。吞時易，吐時難，莫道從來麯一般。踏看韶陽關捩子，方能平地起波瀾。
頌古三十首  其二六 釋懷深
趙州門戶，都無關鎖。侍者粗心，當頭蹉過。靈利沙彌，珍重便行。這裏下一轉語，夜深歸堂向火。
頌古三十首  其二七 釋懷深
趙州庭前柏，何似門外柳。大盡三十日，小盡二十九。更問事如何，合卻？生口。
頌古三十首  其二八 釋懷深
北斗裏藏身？擬議即差訛。
頌古三十首  其二九 釋懷深
終朝噇飯費工夫，不識燈籠是鉢盂。多少三家村裏漢，忙忙樹上捉鮎魚。
頌古三十首  其三○ 釋懷深
髑髏裏眼見猶在，枯木中龍聲更狂。打破虛空光境盡，箇中別有好商量。
偈三首  其一 釋懷深
憶昔去年春，正當此時節。雙拳打破太虛空，無限家風渾漏泄。人中獅子喪全成，月裏麒麟鬬角折。鬬角折，金剛正眼難磨滅。千古令人誦不休，吹散紅爐一點雲。
偈三首  其二 釋懷深
一回飲水一回噎，本自無情似有情。欲會箇中端的意，木雞啼作兩般聲。
偈三首  其三 釋懷深
箇事相承八百年，實無一法與人傳。今朝欲報無傳底，聊爇金鑪一炷煙。
因勝澄禪師下火 釋懷深
這老子，斗時枯槁，不近人情。四海獨孤標，一身無伴侶。雖則兩提祖印，實無一法與人。閨門端坐冷啾啾，夜靜獨爲鬼神說。任你傍人惡發，我心終未和同？時開眼對青山，自笑滿頭生白髮。
諸禪人下火  其一 釋懷深
初秋夏一時，衲僧多欲去。不搭陳梢船，便行泗州路。橫擔拄杖氣如雲，萬水千山都不顧。昨日通川方上入，隨例茫茫把不住。把不住，爲君說箇臨歧句。枯木巖前差路多，剔起眉毛著眼覷。一身恍若風中燭，百歲端如水上漚。未到衲僧平穩處，臨行那得不生愁。
諸禪人下火  其二 釋懷深
浮生岸樹井藤，畢竟終歸敗壞。這僧撩起便行，也是平生慶快。著上沒底芒鞋，拋下這箇皮袋。茶？壇？火猶在，延壽堂中人又終。方言？身渾？同一夢中。
行者下火 釋懷深
汝幼入空門，方年二十五。鬚髪尚未除，幼身今日去。脫下布直裰，休問溫州路。
田六娘子下火 釋懷深
浮生三十二春秋，方始修行肯轉頭。底事又隨雲雨去，煙波江上使人愁。休休休，不用愁，聚散還同水上漚。直饒壽得三十歲，不免輸他這一籌。
丁忠訓妻與女同下火 釋懷深
二十餘年寄此間，蓋蕪塵土翳朱顔。今朝子母應相賀，且喜春來返故關。
魏先生下火 釋懷深
嗚呼魏大和，爲人性純厚。雖居陋巷中，簞瓢甘自守。聚學訓童蒙，束脩粗糊口。歲晚好吾宗，悟世非長久。臨行囑妻子，叮嚀誡諸後。不學老莊周，說葬成虛謬。不學襄陽翁，與女爭先後。先生之意不如斯，欲效禪家破諸有。四衆雲臻，柴薪已就。雖然父子至親，到此如何可救。不須救，生前已付山僧手。一枝紅燄贈君行，看取神龜火裏走。
登雲從禪師掩土 釋懷深
莫問青囊與紫囊，箇中風水十分強。青龍東去雲頭轉，白虎西來山脚長。江月松風皆舊物，綠苔芳草盡吾鄉。瑠璃殿上無知識，木馬泥牛暗斷腸。不問湘南潭北，休論坎短離長。
諸禪人散灰  其一 釋懷深
言公心地最精專，曾學焦山一味禪。今日落盆盛白骨，翻身重上謝郎船。
諸禪人散灰  其二 釋懷深
俗壽五十有三，出家一十八夏。平生行脚游方，多在鹽城興化。最好不曾參禪，免見鑽龜打瓦。今朝子細看來，也好一場詰霸。才公才公莫要怕，焦山布施你，一轉古人話。凈裸裸，赤灑灑，南北東西沒可把。忽然撞著閻羅王，拈起拂子驀口打。
諸禪人散灰  其三 釋懷深
迢迢萬里別西川，要學諸方五味禪。昨日焦山山下死，劍門關上月重圓。既是焦山山下死，因什麽卻向劍門關上月重圓。究竟光明終一體，任他寒影落千江。
諸禪人散灰  其四 釋懷深
衲僧纔遇丙丁村，便作霜花骨一盆。火後始知梁不壞，翻身跳出是非門。
諸禪人散灰  其五 釋懷深
嚴兄嚴兄，善爲道路。從今換骨洗腸，更莫和泥合土。熟處放教生，生處不要住。揚子江頭浪拍天，莫教濕卻娘生褲。
諸禪人散灰  其六 釋懷深
宣州隆上人，叢林遊歷遍。一入焦山門，便下延壽院。終朝何轆轆，喫藥都無驗。火後一莖茅，衆人皆總見。
偈二首  其一 釋懷深
只是舊時行李處，等閑舉著便郩訛。夜來一陣狂風起，吹落桃花知幾多。
偈二首  其二 釋懷深
雲自何山起，風從甚澗生。好箇入頭處，官路少人行。
頌古 釋懷深
一火鑄成金彈子，團圝都不費鉗鎚。拈來萬仞峰頭放，打落天邊白鳳兒。
自贊 釋懷深
自顧個形骸，舉止凡而陋。只因放得下，觸事皆成就。醍醐與毒藥，萬味同一口。美惡盡銷融，是故名慈受。
上元陞座偈 釋懷深
靈巖上元節，且與諸方別。只點一碗燈，大千俱照徹。也不用添油，光明長皎潔。雨又打不濕，風又吹不滅。
龍尾硯同程致道聯句 毛隨
無正文。
句 方城高士
莫訝杖藜歸去早，家山閑卻一溪雲。
題佛剎 釋宗印
七十勞生西復東，鄉關在念感飄蓬。大遼半歲九分盡，全晉一年千里空。周召已亡無善政，蔡童雖死有餘風。華陰乞食商山去，巖谷幽尋四老翁。
題玉華洞 劉嶠
洞南石燕接靈龜，獅子崢嶸氣與齊。碧眼方瞳人不識，三山正在玉華西。
李伯紀丞相挽詩三首  其一 陳公輔
豪傑不世出，爲時斯間生。有心安社稷，無計避功名。憂國唯知重，謀身祇覺輕。徒令青史上，永？著英聲。
李伯紀丞相挽詩三首  其二 陳公輔
材大古難用，功多忌更多。忠懷衝日月，讒口肆風波。此老今亡矣，蒼生獨奈何。應遺一時恨，千載不能磨。
李伯紀丞相挽詩三首  其三 陳公輔
當時偶同罪，平昔豈相知。天下指爲黨，我公終不疑。空懷荆渚樂，已失雁山期。此意憑誰訴，臨風有淚垂。
行諸山道中 陳公輔
我曾天台遊，于今四十載。一朝忽復來，時節如有待。形骸覺老景，景色殊不改。雨中尋舊跡，觸目雲靉靆。巖瀑落千尋，澗花紛五彩。崖深蘚蒼蒼，溪淺石磊磊。昔時所未到，足力胡可殆。要當至絕頂，直下小滄海。茲山八萬丈，端的不吾給。偉哉造化功，疑若有真宰。黄精煮甚食，茯苓良可採。何當誅茆居，此志終有在。
遊普慶院 陳公輔
滿目雲煙萬疊山，梵宮深鎖翠微間。市朝多少紛紛客，輸卻僧家一味閑。
天封瑞雲閣 陳公輔
晴雲漠漠水潺潺，危閣春歸白日閑。若問祖師消息處，眼前環列是青山。
建炎丞相成國呂忠穆公退老堂  其一 陳公輔
經營堂宇近江濱，退穩功成名遂身。門外魚龍欣得地，圃中花木暖藏春。也知朝野思賢相，聊借湖山作主人。誰謂周公驕且吝，坐間無日不延賓。
建炎丞相成國呂忠穆公退老堂  其二 陳公輔
平昔勳名絕輩流，正閑贏得去尋幽。春風陌上飛千騎，曉日林間映九斿。閩嶺何妨傳雅詠，龍庭行即告嘉猷。願將屢秉鈞衡手，留作他年几杖遊。
題張子正觀察溪風亭 陳公輔
我家近東城，南湖屢嘗游。往時古堤岸，路暗行人愁。棘籬蔽荒圃，貍鼠呼啾啾。好景豈終廢，發見端有由。張公山西將，帷幄久運籌。晚歲倦征討，雅懷在林邱。人方棄不取，公乃得所求。除治見佳趣，經營出奇謀。竹窗清景亂，梅軒暗香浮。中間溪風亭，崢嶸跨碧流。虛簷極宏敞，坐見羣山幽。終夜自泠泠，六月長颼颼。蕩漾月波起，飄急雲靄收。曠然天宇間，清思何悠悠。高朋幾還往，玉斝時勸酬。相從同一醉，庶以消百憂。羨公強健身，萬事心不留。獨愛池館閑，永日嘗休休。公才自無雙，何用嘆不侯。試訪舊識中，此樂寧有不。
題蒼嶺 陳公輔
行到山危僕已痡，此身強健不須扶。回頭指顧重岡險，得似人心險也無。
肄業廣慈院臨別留一絕 陳公輔
來時膏雨迷新野，去日薰風吹舊林。寄語主人休惜別，白雲南北本無心。
次韻叔厚內翰喜雪詩 陳公輔
動天須假至誠祈，誠若專時定弗違。冬後縱無三白應，春前俄有六花飛。著人但覺寒威重，擁火猶嫌酒力微。聊爲使君歌上瑞，麥苗千頃已菲菲。
雪晴可喜戲作四韻奉呈 陳公輔
盈尺階前瑞已多，曉來天色漸晴和。青陽一氣應回暖，黄竹三章且罷歌。小雨洗時嵐滴翠，細風吹處沼生波。東郊便好尋芳去，桃李爭妍映綺羅。
予與德升尚書招已懋端明叔厚內翰會飲因有倡和佳篇謾次前韻呈三兄 陳公輔
盛朝多少舊公卿，誰似三人負大名。金带並趨清禁路，玉杯同醉白雲城。吾儕出處真成戲，俗眼觀瞻祇自驚。便恐名隨封詔去，且頻開宴慰交情。
戲和德升賞梅因記十三日梅園之游發諸兄一笑 陳公輔
我聞永慶梅，孤標寄巖陰。衰年苦多病，咫尺未暇尋。公心亦似鐵，惜花情卻深。愛此獨株好，何必須滿林。茲游恨莫陪，有酒誰與斟。因思東郊上，瓊蕊滿髻簪。黄昏月下歸，翠袖寒易侵。想公見戲語，一笑開胸襟。
石鼓山 陳公輔
有山名石鼓，千古鎮南溟。大手不勞力，動時天下驚。
凈明寺閱藏經 陳公輔
三載功夫一藏經，非禪非道亦非僧。但憑方寸行諸善，也是如來最上乘。
詩一首 陳公輔
白髮鬅鬙未得閑，有時覽鏡笑衰顔。逢人載酒寧辭醉，寓意題詩不用刪。幸有鑑湖堪寄傲，直慚書殿尚通班。豁除簿領塵矣了，卻上蓬萊看好山。
州宅 陳公輔
萬疊湖山煙水濱，朱門畫戟間松筠。登臨不踏紅塵路，燕寢長居紫府春。晝靜欲驂風外駕，夜寒疑是月中身。我慚白首方懷紱，猶得蓬萊作主人。
蓬萊閣歸醉 陳公輔
蓬萊閣上醉歸時，猶索芳樽步步隨。啼鳥似來留翠佩，旁人笑爲整花枝。腰間半嚲黄金印，頭上斜欹白接䍦。拍手向他賓從道，使君未老莫扶持。
述懷謝陳去非見訪 陳公輔
愧無直節報朝廷，富貴端能一羽輕。若比公孫終作相，寧堪汲黯止爲卿。吾曹學古當然事，俗眼看人只自驚。賴有同年曲江客，每回相過語平生。
絕句三首  其一 陳公輔
雨過疏窗分外涼，隔簾風引芰荷香。江湖六月生秋思，清夢回時月滿床。
絕句三首  其二 陳公輔
夾岸古榆清蔭密，傍簷斜月冷光疏。晚涼一枕邯鄲夢，半夜西風已滿裙。
絕句三首  其三 陳公輔
京國重來一夢間，不堪回首赤城山。隋堤古柳年年在，應笑行人鬢已班。
句 陳公輔
有德傳鄉里，無金遺子孫。
章序臣得銅雀硯屬余作詩 何薳
阿瞞恃姦雄，挾漢令天下。惜時無英豪，磔裂異肩踝。終令盜坏土，埏作三臺瓦。雖云當塗高，會有食槽馬。人愚瓦何罪，淪蟄翳梧檟。錫花封雨苔，鴛彩晦雲罅。當時丹油去，實非謀諸野。因之好奇士，探琢助揮寫。歸參端歙材，堅澤未渠亞。章侯捐百金，訪獲從吾詫。興亡何復論，徒足增忿罵。但嗟瓦礫微，亦以材用捨。徒令瓴甓餘，當擅瓊瑰價。士患德不修，不憂老田舍。
華蓋仙山院 何薳
舊聞山隱彌天釋，幾欲從談不二門。尋到經窗收足座，卻應賓主兩忘言。
句 何藗
不使翠分旁牖去，卻緣清甚畏人知。
句 張圖南
坐中競病分明久，驢上推敲兀未裁。
偈二十七首  其一 釋紹隆
窮諸玄辯，竭世樞機。百千法門，無量妙義。總在箇裏，不隔一絲。
偈二十七首  其二 釋紹隆
掩室摩竭，杜口毗耶。面壁九年，黄梅夜渡。點簡將來，翻成計較。殊不知日不待火而熱，月不待風而涼。雲龍，風從虎。作無作，爲無爲。
偈二十七首  其三 釋紹隆
悠悠世事空浮沉，自愛白雲歲月深。舉眼盡非凡草木，剛然斷臂覓安心。
偈二十七首  其四 釋紹隆
寰中天子勑，塞外將軍令。一句定乾坤，一劍平天下。
偈二十七首  其五 釋紹隆
牛頭沒，馬頭迴，渠無國土。無位真人，突出難辯甚處。逢渠擊石火，閃電光得不得。
偈二十七首  其六 釋紹隆
萬里浮雲捲碧天，年年此夜十分圓。令人轉憶寒山子，說似吾心恰宛然。
偈二十七首  其七 釋紹隆
眼裏不著沙，耳裏不著水。堪笑老俱胝，無端竪一指。
偈二十七首  其八 釋紹隆
大智圓明，體無向背。凝然湛寂，彌滿太虛。覆蓋乾坤，常光獨露。削蹤滅跡，離相絕名。
偈二十七首  其九 釋紹隆
炎暑蒸人汗似湯，鹽官用底豈尋常。輕搖休問犀牛在，拈出清風宇宙涼。
偈二十七首  其一○ 釋紹隆
一滴水，一滴凍，喝下風雷彰大用。棒頭點出眼睛來，照了諸相悉空洞。出門撞著須菩提，拶破虛空全體露。一片虛凝絕謂情，萬里清光飛玉兔。
偈二十七首  其一一 釋紹隆
目前無法，萬象森然。意在目前，突出難辨。
偈二十七首  其一二 釋紹隆
離四句，絕百非，閫外風光誰得知。牛頭沒，馬頭回，空生巖畔碧崔嵬。一口吸西江，一句該萬象。一月普現一切水，一切水月一月攝。重重主伴，歷歷交參。品彙茲彰，人天正眼。如斯告報，只要知歸。苟或未然，便見生死。交謝寒暑，迭遷北里。豪家昨日歌兮今日哭。
偈二十七首  其一三 釋紹隆
光非照境，境亦非存。光境俱忘，復是何物。百草頭上，罷卻干戈。
偈二十七首  其一四 釋紹隆
日日日東出，日日日西沒。人命在呼吸，百年輕倏忽。驀地得逢渠，掀翻生死窟。放出遼天鶻，萬重雲一突。
偈二十七首  其一五 釋紹隆
示現天宮補處身，堯風舜日耀乾坤。今朝共祝南山壽，萬國來朝萬乘尊。
偈二十七首  其一六 釋紹隆
大地撮來粟米粒，一毛頭上現乾坤。居家不離途中事，常在途中不出門。喝一喝。
偈二十七首  其一七 釋紹隆
田地隱密，鬼家活計。從空放下，坐井窺天。虎丘門下，不說老婆禪。只要諸人眼橫鼻直，三十年後免得敲{忄窘}打瓦。
偈二十七首  其一八 釋紹隆
物宜求新，人宜求舊。不起于座，現諸威儀。
偈二十七首  其一九 釋紹隆
當陽正體露堂堂，休謂當年付飲光。彼既丈夫我亦爾，潁將好肉更剜瘡。
偈二十七首  其二○ 釋紹隆
百鳥不來春又暄，憑欄溢目水如天。無心還似今宵月，照見三千及大千。
偈二十七首  其二一 釋紹隆
放一線道，曲爲今時。性地未明，須憑指注。
偈二十七首  其二二 釋紹隆
一二三四五，梅雨炎蒸暑。碓觜也生花，道芽知幾許。古佛與露柱交參，貓兒咬殺犯罪虎。
偈二十七首  其二三 釋紹隆
病起雲山草木秋，浮華世事謾悠悠。從來萬法不爲侶，何以韶陽六不收。
偈二十七首  其二四 釋紹隆
如來三轉於大千，趙州半藏亦如然。其輪本來常清凈，一念承當誰後先。
偈二十七首  其二五 釋紹隆
葉落歸根，來時無口。不留朕跡，騰身北斗。火裏蝍蟟，吞卻嘉州大象。益州馬腹，不覺膨脹。燈籠露柱大笑，拾得寒山撫掌。
偈二十七首  其二六 釋紹隆
靈機密運，日月旋流。四象推遷，一陽來復。化育之本，匝地普天。草木昆蟲，悉承恩力。
偈二十七首  其二七 釋紹隆
脫身已曉南柯夢，始覺人間萬事空。吹起還鄉無孔笛，夕陽斜照碧雲紅。
初祖贊 釋紹隆
闔國人難挽，西攜隻履歸。只應熊耳月，千古冷光輝。
頌古 釋紹隆
迅雷吼破澄潭月，當下曾經三月聾。去卻膏盲必死疾，叢林從此有家風。
送化士分衛 釋紹隆
大地撮來粟米粒，一毫頭上現乾坤。居家不離途中事，常在途中不出門。
開山明教大師贊 釋紹隆
春至百花觸處開，幽香旖旎襲人來。臨風無限深深意，聲色堆中絕點埃。
朱槿花 釋紹隆
朱槿移栽釋梵中，老僧非是愛花紅。朝開暮落關何，祇要人知色是空。
臨終偈 崔婆
西方一路好修行，上無條嶺下無坑。去時不用著鞋襪，脚踏蓮花步步行。
過郭傳師太尉山居 鄭諶
大固擅雄強，一峰連紫邏。戶牖開上頭，可愛不可唾。前山奔馬來，一一窗間過。無人識故侯，得趣貪高臥。不受富貴吞，但供香火課。槍甲久沈埋，立場書真頓挫。兩國正交兵，萬民心膽破。莫惜功業成，更遣聲名大。
悟法呈守卓禪師偈 釋居慧
打破多年赤肉團，大千俱現一毫端。縱橫妙用無多子，妙用縱橫總一般。
偈二首  其一 釋居慧
鍾馗醉裏唱涼州，小妹門前祇點頭。巡海夜叉相見後，大家拍手上高樓。
偈二首  其二 釋居慧
百尺竿頭弄影戲，不唯瞞你又瞞天。自笑平生歧路上，投老歸來沒一錢。
和潘良貴題明州三江亭韻 汪思溫
危亭聳觀與雲侵，勝概何勞杖屨尋。回合江山真有意，去來鷗鷺本無心。歡聲洋溢均千里，好句清新抵萬金。四海倚需經濟手，豈容長對白頭吟。
次唐彥猷顧亭林韻 汪思溫
雲間更深處，獨見古人居。想像風猷遠，荒寒景物疏。書成千卷帙，往事一邱墟。唯有清名在，流行百歲餘。
句 鄭如幾
看朱成碧醉中眼，施粉太白尊前人。
游二老峰 章清
最愛東山碧玉叢，洗開塵土見穹隆。官閑莫道？遁，看取巖前二老峰。
句 章清
妙曲撓周郎。
萬松嶺 趙遹
清溪狹徑小橋東，風入桃花處處同。我爲日長無一事，偶然來此聽松風。
句 趙遹
不是學僧初念佛，從來念佛指人迷。
重游西湖 劉氏
西湖湖上山如畫，二十年前曾客來。飛絮蒲城歸未得，江南老卻賀方回。
詩二首  其一 劉氏
拔地高厓如鐵色，拂天老樹作寒聲。他年記宿楁臺夜，便是南歸第一程。
詩二首  其二 劉氏
囊無金絫貧如故，鏡有絲生老奈何。一事尚堪誇北客，來時詩少去時多。
五月二十七日游諸洞 劉氏
來南百慮拙，所得惟幽尋。矧余玉雪友，共此丘壑心。江亭俯虛曠，穴室窮邃深。是時薄雨收，白靄籠青岑。棄筇追野步，卻扇開風襟。炎方豈必好，差遠鞞鼓音。且願海道清，莫問神州沉。徘徊惜景短，留滯畏老侵。昨遊感鶯哢，今至聞蟬吟。常恐官事縶，佳日妨登臨。避如逃學兒，汲汲貪寸陰。何因釋膠擾，把臂借入林。
題莒口鋪詩 劉氏
終朝行半驛，時有數家居。店少聞灘壯，程遙見堠疏。山歌農設醴，野飯僕烹蔬。禽鳥先栖宿，勞生恨不如。
福應山  其一 楊崈
清風送月上欄干，雲雨溪流破玉寒。我有三峰高興在，漫堂聊作畫屏看。
福應山  其二 楊崈
醉後愁生任數奇，僧窗借夢入新詩。覺來著意尋桃李，除了春風總不知。
南峰桃花洞 楊崈
水縛山腰點萬松，雲扶翠岫插寒空。此溪定入桃源去，時見波間有落紅。
絕句 王寘
耕田博飯未爲辱，爲米折腰真可憐。高臥北窗風颯至，更于何處覓神仙。
康判官寄螃蟹 毛友
沙頭郭索衆橫行，豈料身歸五鼎烹。支解樽前供大嚼，胸中戈甲也虛名。
寄顯之太尉使燕山 毛友
三年淮海靜妖氛，老上龍庭又勒勳。塞外爭看真太尉，行間猶識舊將軍。塵清漠北烽煙斷，風落山前號令聞。預想歸時如定遠，爭持白玉上青雲。
冷泉亭 毛友
面山取勢俯山中，亭外安亭自蔽蒙。眼界己通無礙物，胸中陡覺有真空。試尋櫓響驚時變，卻聽猿啼與舊同。萬事須臾成壞裏，我來閱世一初終。
桑 毛友
地僻柴桑古，人亡松菊存。不如彭澤吏，歸去有田園。
玉晨鑒義芮公見訪 毛友
曾看扁舟下國門，風吹玉袖欲蜚仙。經過弱水三萬里，邂逅長安五百年。投老漸諳隨處樂，此生只有未償眠。茅山朮老堪鑱斸，服食相依倘宿緣。
寄陳子高 毛友
秋來目送雁南飛，不似春風雁卻歸。慚愧宜興老居士，一生只在釣魚磯。
句  其一 毛友
長安酒苦貴，蟹初臂著霜。
句  其二 毛友
身綴鵷鸞集鳳池，夢尋麋鹿遊蟹堁。
句  其三 毛友
竹裏橫斜一兩枝。
句  其四 毛友
因風蛺蝶低仍起。
寄外 毛友妻
剔燭親封錦字書，擬憑歸雁寄天隅。經年未報干秦策，不識如今舌在無。
宣和七年十二月二十一日就睿謨殿張燈預賞元宵曲燕應制 馮熙載
化工欲放陽春到，先教玄冥戮衰草。層冰封地萬木僵，誰向雪中探天巧。璿璣星回斗指寅，羣芳未知時已春。人心蕩漾趁佳節，燈夕獨冠年華新。昇平萬里同文軌，井邑相連通四裔。蘭膏競吐夜烘春，和叔回車避義轡。巍巍九禁倚天開，溫風更覺先春來。試燈不用雨花落，迎陽爲卻寒崔嵬。宣和初載元冬尾，瑞白纔消塵不起。穆清光賞屬欽鄰，錦繡雲龍頒宴喜。初聞傳詔開睿謨，步障幾里承金鋪。調音度曲三千女，正似廣樂陳清都。遏雲妙唱韓娥侶，回雪飛花稱獨步。千春蟠木效地英，獻壽當筵豈金母。上林晚色煙靄輕，景龍遊人歡笑聲。霞裾月佩擁仙仗，翠鳳挾輦趨平成。銅華金掌散晶彩，翠碧重重簇珠琲。先從前殿望脩廊，日出綺霞紅茜海。神光通透雲母屏，驪龍出舞波濤驚。煌煌黼座承天命，座下錯落如明星。榻前玉案真核旅，獸炭銀爐夜初鼓。憲天重屋訝雲屯，崇道簫臺疑蜃吐。前楹火柱回萬牛，蘭卿璧碎色光浮。周圍照耀眼界徹，冰壺漾月生珠流。點點金錢盡銜璧，豹髓騰輝粲銀礫。絲篁人籟有機緘，繳繹清音傳屋壁。須臾隨蹕登會寧，如驂鸞鶴遊紫清。彩蟾倒影上浮空，纖雲不點惟光明。四壁垂簾圍暖玉，銀釭吐艷相連屬。棼楣橫带碧玻璃，一朵翠雲承日轂。萬光閃爍爭吐吞，燭龍銜耀輝四崑。又如電母神鞭馳，金蛇著壁不可捫。端信奇工通造化，豈比優人能幻假。丹青漫數顧虎頭，盤礴解衣催客寫。此時帝御鈞天台，紫垣兩兩明三臺。尚方飲器萬金寶，古玉未足誇雲雷。帝傍侍女雲華品，玉立仙標及時韻。四音促柱泛笙簫，應有翔鸞落千仞。龍瓶瀉酒如流泉，御廚絡繹紛珍鮮。榻邊爭欲供天笑，快倒頗類鯨吸川。厭厭夜飲方歡洽，玉漏頻催鼓三疊。金門初下醉歸時，正見冰輪上城堞。微臣去歲陪清班，惡詩誤辱重瞳觀。小才易窮真鼠技，再賦愈覺相如慳。
題朱陵洞水簾 李先輔
一片掛蒼崖，分明不惹埃。蹙成珠顆白，垂下玉繩來。野燕飛難入，山風卷不開。聲聲去朝海，無意戀巖隈。
赴建康過京口呈劉季高 葉夢得
客路重經黄鵠前，故人仍得暫留連。長槍大劍笑安用，白髮蒼顔空自憐。照野已驚横雉堞，蔽江行見下樓船。灞陵醉尉無人識，漫對雲峰說舊年。
將至建康將佐出迓 葉夢得
遥憐部曲遠相迎，猶記當年驃騎營。莫作揚州貴人看，箭聲聊聽餓鴟鳴。
再至建康  其一 葉夢得
老罷那知力已疲，君恩誤遣出車詩。金湯自鞏中原地，熊虎空高大將旗。江海百神朝魏闕，風雲千里護彤墀。白頭再啟征西將，深愧甘棠咏去思。
再至建康  其二 葉夢得
推轂何堪付老儒，腰間仍佩玉麟符。千門萬户照天闕，二水三山非故廬。談笑定誰能却敵，衰慵真自笑非夫。淮南金鼓連滄海，爲趣嫖姚速破胡。
府中即事  其一 葉夢得
稍喜胡塵欲漸清，離宫雙闕照層城。不驚巷陌銅駝没，自愧兒童竹馬迎。衰謝詎堪仍簿領，病慵久已廢杯行。三山不動潮頭過，洶洶江流自不平。
府中即事  其二 葉夢得
？坐笑往來頻，俯仰之間迹已陳。可是猶思建鄴水，却應喜近洛陽塵。十年遍閱三行闕，四海奔馳一老臣。未有夷吾在江左，柴車空換兩朱輪。
送模歸卞山并示僧宗義爲余守西巖者三首  其一 葉夢得
自我離山間，忽已兩改月。饑人不忘食，未坐先已說。家僮挾書至，驚起慰愁絕。推尋到雞犬，問訊窮曲折。此生豈多爲，一壑萬慮滅。可能復大錯，更鑄八州鐵。汝歸馬蹄輕，初不恨觸熱。殷勤報松竹，吾豈成久别。
送模歸卞山并示僧宗義爲余守西巖者三首  其二 葉夢得
端居探幽奇，自謂略已遍。昨登西山巔，雄絕昔未見。溪湖莽吞吐，雲物紛百變。乃知十年間，尚或遺勝踐。巢成輙棄去，我豈秋社燕。爲吾課童僕，開闢盡二面。莫言羊腸險，徑小煩屢轉。杖藜不用扶，吾脚猶爾健。
送模歸卞山并示僧宗義爲余守西巖者三首  其三 葉夢得
生長在山間，從翁守蓬户。人言膏粱子，粗免污紈袴。官居無多戀，暫止復遽去。家法恐未傳，此心良已素。義禪晚從我，似識此間趣。西巖鬱嶔岑，久斷俗子路。聊持山中節，爲我主留務。封陲際湖海，雲月皆所部。
建康舊俗貴重九上已諸曹皆休務祀神登北山參議馬君獨不出攜詩相過因言石林之勝次其韻 葉夢得
倦飛歸鳥正思還，叩户聊分半日閒。勝事漫同談栗里，佳時休笑負龍山。簿書已老無餘力，香火朝真有舊班。他日尚期能過我，試窮千嶂共追攀。
去歲以九日期賀子忱徐惇濟祝子權爲松竹臺之會作寒字韻詩唱酬數次今歲郡齋獨坐慨然有懷復用前韻寄惇濟子權時皆在湖州 葉夢得
地近中原怯早寒，一杯何處復追歡。同尋澗壑閒誰共，强逐風塵老自難。歸夢孰知元有約，故情應得舊相看。閉關且示維摩病，圖畫他年付瓦官。
郡齋望蒋山 葉夢得
十年在空山，未覺與世殊。再來撫城郭，始悟非吾廬。豈不有華屋，旌旗拱王都。峨冠坐清旦，百吏前走趨。而我麋鹿姿，甎然若囚拘。忽看北山岑，突兀當坐隅。歡言顧之笑，便欲凌崎嶇。似我槿籬間，層巒儼相扶。瞻不得往，起步空長吁。少年四方志，顧盼略九區。衰慵一如此，畢願終田閭。拙艱固應爾，豈但悲老夫。
自和 葉夢得
生涯一茅屋，物役忘萬殊。再爲東諸侯，作軍蒐被廬。追尋念往迹，六鷁慚宋都。浩歌記土風，誰能和且趨。自笑良巳隘，真成撅株拘。聊云效知止，未敢傷廉隅。兹山閱人多，龍蟠委崎嶇。寄我千里目，笻枝尚堪扶。但愁見中原，驚心愴嗟吁。何由返我室，小徑遵芋區。未用懷遠遊，蒼茫賦三閭。明當秣吾馬，解組戒僕夫。
西齋初成廨中舊有太湖石數十枚因壘之庭下 葉夢得
萬壑千巖不易求，壺中聊寄小瀛洲。稍看硉兀雲峰出，便有檀欒桂嶼幽。絕境自知難遽忘，奇蹤争怪獨能留。山翁已老猶兒戲，漫擬伸眉一散愁。
與晁激仲夜話 葉夢得
外家文采到諸郎，凜凜詞鋒未可當。伴我何辭共戎馬，憐君聊欲濯糟漿。殘年落寞風塵際，永夜從容銀燭光。祇恐扁舟吾欲去，病慵無意薄淮陽。
次韻答激仲 葉夢得
牛渚誰逢臨汝郎，參軍暫肯佐戎行。世緣不擬營三窟，人事那求饋五漿。春近嶺梅横暗蕊，夜寒霜月落飛光。十年情話何由盡，我亦傷心嘆渭陽。
再答 葉夢得
生涯久許捕魚郎，鳬鴈相追不亂行。但遣陶廬有松徑，不辭楚酒醉椒漿。交情老柏寒方見，妙語靈珠夜有光。回首漸知歸路好，已看梅柳動初陽。
又答 葉夢得
家聲合繼紫微郎，不獨詩同沈鮑行。晚歲清談淹幕府，中原喜氣望壺漿。頗聞時論憐衰朽，空愧君恩負寵光。肯許輞川期後約，彈冠知不借王陽。
閱武士回邊報與山中信併至 葉夢得
椎牛饗士隘轅門，投老兵間强自論。稍喜並邊無牧馬，却慚空帳有驚猿。乞盟似欲回天意，排難誰能報主恩。壮志蹉跎真便爾，獨懷搔首望丘園。
雨夜西堂獨宿 葉夢得
華屋非所安，憶我三間茅。閉關傲初寒，坐聽風雨交。燈火微黯淡，松篁雜蕭梢。一枝寄宿鳥，自許無傾巢。我非乘桴翁，詎敢辭繫匏。朅來亦何事，大似從僧包。忽聞報嚴更，鼓鐘亂鉦鐃。慨然念故棲，此地寧久抛。君知芥舟微，但可浮杯坳。去矣無更疑，作詩聊自嘲。
雨夜與模論中原旦起模與徐惇濟游清凉觀形勢嘉其有志因以勉之 葉夢得
千年石頭城，突兀真虎踞。蒼茫劫火餘，尚復留故處。大江轉洪濤，騰踏不可御。空城寂寞潮，日暮獨東去。登臨欲弔古，俯視極千慮。吾兒勇過我，蓐食穿沮洳。謂言撫中原，未暇論割據。功名亦何人，我老聊自恕。他年報國心，或可借前箸。無爲笑頹然，已飽安用飫。
連日邊報稍稀西齋默坐 葉夢得
鼓角遥聞出塞聲，邊風吹鴈過高城。疆陲無復戊己尉，盗賊猶憐壬午兵。歲晚胡牀閉深閣，夜長刁斗聽連營。便須從此傳烽息，要及春農論勸耕。
獨坐不得眠讀舊書 葉夢得
青燈相對久無眠，擁毳無人伴夜禪。閉户便能忘屨迹，炷香時自續爐煙。辭家屈指驚三月，撫事關心愴十年。漫展殘書亦安用，可能猶欲絕韋編。
懷西山 葉夢得
西山十畝强，高下略不齊。嵌空抱奇秀，上有凌雲梯。小屋八九間，茅簷敢辭低。所欣面勢好，老稚通扶攜。密竹轉脩徑，老松故成蹊。仲冬景氣肅，碧草猶萋萋。仰視天宇大，四觀渺回溪。徐行信足力，未畏成顛躋。用意各有適，孰云無町畦。平生幾濡首，末路多噬臍。不作巢幕燕，肯從觸藩羝。胡爲濫麾鉞，坐聽鳴鼓鼙。外物委蟲臂，全生思馬蹄。可能三徑草，歸路老更迷。
杜堅大夫作南窗求詩爲賦 葉夢得
意得不願多，心閒本長虚。超然適有契，天地良有餘。頗念彭澤老，所懷常晏如。南窗僅幾何，盤薄萬古初。束带悟已往，世紛便能疏。懸知千載情，共有三間廬。杜子老不遇，買田賦歸歟。西山鬱攢空，江水繞故墟。衡門閉松菊，亦有琴與書。邂逅一杯酒，安知我非渠。
送光上人還湖南光丞相吴元忠之母弟舊名惇字元常以進士入官已而棄家祝髮云 葉夢得
棄家忽若遺，四海吴元常。軒冕安足輕，妻孥等毫芒。古來惟仁者，有勇故莫當。棖也自多慾，此心焉得剛。相君抱壮烈，慷慨志亦償。徒悲蕭長倩，屢折終堂堂。子居真俗間，袖手毎在傍。十載復相見，掛帆上瀟湘。我居卞峰顛，萬仞凌穹蒼。何時一茅屋，共結兩道場。
山間每歲正月望夜梅花正開多與客飲花下今年郡廨獨坐十四夜張暘叔晁激仲相過共話宣和間事慨然歸不能寐因以寫懷 葉夢得
山頭野梅白玉花，月明弄影紛横斜。青天無雲萬峰立，下有十畝幽人家。年年春歸不暇省，但掃雪徑尋寒葩。老夫已忘少年事，燈火豈念更繁華。一杯起步遍空谷，破屋歸卧暾朝霞。陪都復来亦何有，凛凛殺氣浮高牙。重關深鎻夜漏永，忽記昨夢翻長嗟。景龍門前一月會，金碗賜酒餘雄誇。神州陸沉近歸我，漢節方議通胡沙。天翻地覆那得料，忍復更聽漁陽撾。
次韻馬參議同游蒋山 葉夢得
華屋驚随劫火飛，江山空自繞邦圻。靈蹤可便超千載，妙解誰從寄一微。著屐尚堪窮碧落，據牀聊伴俯清輝。追尋會識關心處，未怪衰翁苦憶歸。
再次韻 葉夢得
頽垣敗屋落花飛，草草春光亦故圻。但愛野塘輸渌净，不知風景轉清微。帳空尚憶猿驚曉，基廢猶傳鳳覽輝。女几自無平賊意，坐來休笑久忘歸。
三次韻 葉夢得
荒林寂寂鳥飛飛，舊事那容數一圻。山色自憐雲泱莽，暮寒猶作雨霏微。談餘故喜珠仍在，境勝端知玉有輝。問取塔中黄面老，此生何處是真歸。
四次韻 葉夢得
雨厭殘雲暝不飛，亂紅猶欲點春圻。蒋陵路絕人誰到，蕭寺庭荒迹已微。偃蹇松篁空自老，參差觀閣舊相輝。令威等是千年客，想有遼東獨鶴歸。
偶至劉少師園二首  其一 葉夢得
葉底黄鸝一再鳴，故知久住識人情。習家池館元無禁，應笑山公自懶行。
偶至劉少師園二首  其二 葉夢得
老木參天拱十圍，何妨桃李間相依。却憐韓令功如許，不爲山丹少霽威。
蔡子因相過留踰月 葉夢得
解作江山一月留，仲文儒雅更風流。欲知爵躍心能喜，正愛蟬連語不休。築室君方論並舍，歸山我已辦扁舟。交親四海今餘幾，萬事傷心付白頭。
次韻再答子因 葉夢得
人事紛紛去不留，客心空感大江流。已拚瓠落真何用，那得鐘鳴尚不休。鄰里朱陳無别社，江山李郭有同舟。若爲便覓苕溪路，六月明珠剥芡頭。
蔡子因前韻留别再答二首  其一 葉夢得
早時物望冠陳留，晚悟禪心更不流。安用前身真阮籍，久知此道得孫休。千年會有歸来鶴，萬事元同不繫舟。邂逅一菴随地有，不妨衲被對蒙頭。
蔡子因前韻留别再答二首  其二 葉夢得
已議營屯列上留，稍欣羣盗障横流。三時舊業終應在，萬里長征亦少休。和策但令均挾纊，壮圖何用輒焚舟。東都自是興王地，虎踞寧須問石頭。
劉太保招撫淮北劉馬軍屢奏捷 葉夢得
先聲已起故將軍，卧治何勞病使君。冠带豈能忘舊俗，山河自亦惡妖氛。羽書奏捷無留敵，輿地論封有策勲。横槊賦詩非我事，車書會復見斯文。
題子因雙鳩百葉桃畫 葉夢得
百葉緗桃照眼明，繁枝似見雨新晴。故知睡足聊相並，不作林間逐婦聲。
徐惇立罷吏部郎官出守天台待次卞山舊居因寄 葉夢得
嵇康不作絕交書，出處蕭然兩裕如。錦帳不妨游省户，草堂還得賦郊居。傾崖濺水青雲上，夾道輕陰落絮餘。亦記舊游聊待我，未須催駕赤城車。
陳子高移官浙東戱寄 葉夢得
幕府陳琳老，官身戀故溪。解談孫破虜，那厭庾征西。未擬煩刀筆，聊應謝鼓鼙。登臨如得句，小字與親題。
戲示幕客 葉夢得
不用黄金更築臺，一時傾蓋盡奇材。關中豈是穰侯物，浪怕諸侯客子来。
章幾道將歸小飲懷謝城父 葉夢得
中年甚畏别交親，况復雲山舊結鄰。澗谷何時同笑語，干戈已老更風塵。少留對榻聊分坐，多病持杯漫幾巡。賈傅長沙知健否，洞庭波浪渺無津。
聞邊報示諸將 葉夢得
插羽驚傳赤白囊，胡行如鬼尚跳梁。頗聞廟算無遺策，但遣封人謹豫防。送死定知天悔禍，追奔寧使汝争彊。将軍剩有封侯印，盡掃無令一鏃亡。
虜酋復過河王師出討 葉夢得
羽檄初徴天下兵，誤慚一陣守王城。秦兵出項終何得，漢將征遼會掃平。便遣幽燕驅號令，久憐河洛污羶腥。書生豈解論幾事，詎信平涼有劫盟。
遣晁公昂按行瀕江營壘 葉夢得
他日傳烽望夕煙，重来老更負戎旃。我言固自平平耳，王事那辭數數然。轉餉未應勞木馬，摧鋒猶或要戈船。天威本自無多殺，萬一征和属此年。
聞兀朮將過淮再遣晁公昂覘師 葉夢得
狂酋屢慣騁長驅，未省新軍有被廬。快飲勿辭金鑿落，先聲須破鐵浮圖。{走勾}官爾自疲千里，飛将吾寧較一夫。試向八公山上望，當關何用守濡須。
登南城 葉夢得
大江南渡是長干，北望清淮歲已寒。廢壘至今聞鶴唳，蒼山從古自龍蟠。鬢毛白盡空看鏡，髀肉銷来尚據鞍。折箠不能笞黠虜，遺民猶有漢衣冠。
與陳子高夜話 葉夢得
鼓角開東道，山川壮别京。病慵憐竊食，幽憤敢論兵。廢簡鉛黄暗，馳囊赤白驚。褒衣聊自喜，時見魯諸生。
送馬參議觀國從辟劉太保 葉夢得
伏波老自厭壺頭，壮志諸孫凛未休。稍喜烽烟從絕塞，即聞貔虎静中州。先聲早已傳推轂，婉畫聊煩佐運籌。好去劉公書一紙，無忘老子上南樓。
次韻馬參議留别 葉夢得
戎車百兩去難攀，秣馬前驅矢石間。析木舊津吞朔易，神都新令愯寘顔。傳聲已報連三捷，觸熱那辭冒百艱。束縛會看擒頡利，灰釘何待執戎蠻。清談一笑時能共，妙語千篇未可刪。緩带且從黄閣老，峨冠行奉紫宸班。分攜坐歎虚懸榻，老病懷歸祇故山。他日小舟能過我，萬峰深處有柴關。
寄潭州謝城父 葉夢得
南國波濤已過春，稍清羣盗剪荆榛。孰知賈傅傾多士，但說番君得遠民。痛飲千鐘應可强，傳書一紙未能頻。臺評袖裏猶多在，莫枉汀洲詠白蘋。
久不飲酒厨人獻白醪却之 葉夢得
老大無堪百不能，年来但可飲三升。齋厨何用須佳釀，莫遣征南誤見稱。
立秋二首  其一 葉夢得
江上西風萬里秋，際空高浪洶回流。他時譽賊真非策，此日摧鋒盍有謀。天險漫能憑故國，陸沉端復恨神州。將軍競綰封侯印，誰爲吾君更解憂。
立秋二首  其二 葉夢得
蕭關隴水隔天區，壮士何人是破奴。一日頓傳三節度，十年空鬭五單于。坐談激烈心猶在，疲俗彫殘喘未蘇。安得倉箱盈百萬，少令天下足軍儲。
秋高申戒諸屯示幕府 葉夢得
草枯馬健已高秋，堂上應須早伐謀。傳箭猶聞聚蜂蟻，控弦那得犯貔貅。書生會擊單于頸，壮士誰舂長狄喉。快使營平歸印綬，貂蟬敢望出兜鍪。
寄順昌劉節使 葉夢得
四海胡塵久未清，遥聞苦戰有奇兵。妖氛盡掃人誰敵，捷奏初傳我亦驚。授鉞已欣傳帝澤，揮戈終見静王城。軒臺固有英靈在，更遣将軍得令名。
二月六日虜兵犯歷陽方出師客自吴江来有寄聲道湖山之適趣其歸者慨然寫懷 葉夢得
松江浪静如鏡平，菰蒲長春秋水生。晴沙回鴈久未到，坐想白鷗增眼明。五年辜負釣船約，故人疑我真逃盟。豈知塵纓不易濯，正想滄浪之水清。朝来鐵馬暗江北，中流疊鼓雲濤傾。樓船十萬下采石，旗纛滅没天戈横。書生事業今乃爾，授鉞孰敢辭專征。豈無傳檄走飛騎，漫復長嘯登高城。文思天子民父母，大度未忍鏖奇兵。澶淵一矢安五世，明日儻或傳諸營。
淮西軍大破賊兵連六告捷喜成口號二首  其一 葉夢得
一戰聊麾十萬師，西来捷報走黄旗。六驘壮騎終？去，九虎将軍亦謾爲。面內疲民元不改，從中勝算自無遺。臨軒想見天顔喜，百辟歡聲動玉墀。
淮西軍大破賊兵連六告捷喜成口號二首  其二 葉夢得
蛇豕何知闞近坰，且欣鏖戰掃羶腥。寄聲急走破羌帖，歸路還經征虜亭。多難兵間頭更白，放懷物外眼終青。花殘不負巖邊約，更看前焚老上庭。
爲山亭後有小池叢石間得石螭因以斛汲水導注之 葉夢得
微流自作小潺湲，底處奔崖落迸泉。驟喜忽聞飛雨過，却疑驚起老龍眠。憑軒但遣時醒耳，裂岸何須去拍天。索寞歸心誰與寄，家山不到已三年。
爲山亭移植冬青等近遂成陰 葉夢得
一寸蒼根手自鉏，年来繞屋亦扶疏。客来但愛清陰好，不見幽人澗下居。
小飲示幕府 葉夢得
邊書日夜急，王旅方徂征。我非劉越石，長嘯徒登城。緬想豺與虎，行當築鯢鯨。傳車日邊来，風雷走天聲。黄旗三面至，捷奏紛紛横。天險限南北，長江正東傾。諸君亦良苦，唾口争請纓。誰云凌煙閣，自昔無書生。巵酒安足辭，勉當建雄名。
徐惇濟書報甞過余石林 葉夢得
繞澗新添數百竿，故人書爲報平安。似聞謖謖山風響，正想陰陰夏簟寒。老大不能窮蠹簡，歸来便擬掛塵冠。一杯且覓林間約，莫枉山王廢舊歡。
夜聽莫撫幹彈琴流水操 葉夢得
故山不在眼，遠想流水聲。佳人南風手，起我澗谷情。十載厭鼙鼓，囂塵亂鳴鉦。蕭然洗病耳，爲鼓一再行。度險微斷續，奔前忽琮琤。凄風拉遠響，薄月當微明。亂石拱高下，回環亦峥嶸。吾歸正自爾，猛士方西征。年少勇過我，犬羊羶王城。請更平戎操，盡掃洛河清。
送沈傳曜 葉夢得
卞峰摩青空，東望烏氐墩。豈忘宿舂糧，終愧一欵門。邂逅此相過，傾懷得徐論。人言解牛刀，要使？劇煩。未悟清廟器，朱絃列罍尊。我衰百慮息，但念三畝園。王師肅西征，萬馬先雲屯。何力償賜履，緬慚羡歸軒。寄聲舴艋舟，想見浮鴈村。清冷尚可釣，無使霅水渾。
八月二十日 葉夢得
？覺凉風入，軒窗自亦幽。漫能持麈尾，終憶釣槎頭。我從添老，愁予不爲秋。
偶書爲山亭五首  其一 葉夢得
爲山亭下小巑岏，只欠蕭蕭竹數竿。但遣飛流時潄玉，且將歸思爲翁寬。
偶書爲山亭五首  其二 葉夢得
微風似與洗庭除，石枕蠻藤不負予。八尺方牀聊已足，可須仍要讀殘書。
偶書爲山亭五首  其三 葉夢得
僚吏相哀白事稀，抱琴時自弄清徽。何妨共倒樽中渌，不怕鳴騶問道歸。